ΑΥΛΑΙΑ ΚΑΙ ΠΑΜΕ ΓΙΑ ΤΗ ΛΑΜΠΡΗ ΕΚΠΑΙΔΕΥΤΙΚΟ ΧΡΥΣΑ ΓΚΟΡΕΖΗ\nΧΑΡΙΝ ΠΑΙΔΕΙΑΣ :: ΑΝΑΚΟΙΝΩΣΕΙΣ :: ΕΠΙΚΑΙΡΟΤΗΤΑ :: ΕΙΔΗΣΕΙΣ :: ΚΟΙΝΩΝΙΚΑ\nαπό ΜΑΡΙΟΡΗ Την / Το Τετ Νοε 23, 2011 7:34 am\nΔεν πρόλαβα να γνωρίσω από κοντά τη Χρύσα Γκορέζη. Άκουσα για πρώτη φορά το όνομά της χτες το πρωί. Φτάνοντας στο σχολείο μου και βλέποντας αναστατωμένους τους συναδέλφους.\n- Δεν μπορεί, την ήξερες! επέμεναν όλοι. Παρουσίασε πέρυσι το σεμινάριο...\nΌχι, δεν ήμουν στο σεμινάριο αυτό. Ήταν για τις μεγάλες τάξεις. Σίγουρα όμως κάπου θα είχαμε βρεθεί στον ένα χρόνο που ζω στη Θεσπρωτία. Δεν προλάβαμε όμως να συστηθούμε. Κι όμως με τόσα που άκουσα για εκείνη μέσα σε λίγες ώρες είναι σαν να την ξέρω. Όλοι μα όλοι της έπλεκαν το εγκώμιο. Κι όλοι ανεξαιρέτως ήταν σοκαρισμένοι από την τραγική είδηση του χαμού της.\nΤο απόγευμα, ψάχνοντας για εκείνη στοιχεία στο διαδίκτυο, δέχτηκα δεύτερο σοκ. Μπορεί να μην τη γνώριζα ως όνομα μα τούτο το Σάββατο, στις 26 του Νοέμβρη, τη Χρύσα Γκορέζη θα πήγαινα να καμαρώσω. Στην 5η Θεατρική Συνάντηση της ΘΕΑΤΟ στην Παραμυθιά... Με τίτλο "ΑΥΛΑΙΑ ΚΑΙ ΠΑΜΕ"!\nΈτσι λέγαμε με την κολλητή μου, έτσι λογαριάζαμε. Η Χρύσα όμως βιάστηκε να κλείσει τη δική της αυλαία από τα ξημερώματα της Τρίτης. Χαράματα και πηγαίνοντας στο σχολειό.\nΉταν βρεγμένος ο δρόμος, είπαν. Στροφή. Έχασε τον έλεγχο του αυτοκινήτου.\nΤο ξέρω πολύ καλά τι σημαίνει αυτό. Από πρώτο χέρι. Και βλέπω καρέ καρέ την τραγική σκηνή. Παγώνεις εκείνη την ώρα. Δεν προλαβαίνεις να σκεφτείς παρά μόνο πως όλα τελειώνουν. Δε φοβάσαι. Δεν τρομάζεις. Δεν υπάρχουν συναισθήματα. Ελάχιστα τα κλάσματα του δευτερολέπτου κι εσύ σε μια άλλη διάσταση χρόνου. Που δεν τον μετράνε τα ρολόγια.\nΉμουνα στους τυχερούς. Γλίτωσα. Η Χρύσα όχι. Σε κείνη βρέθηκε μπροστά ένα σταματημένο φορτηγό.\nΚι έπειτα η σιωπή. Κι εκείνη ακίνητη. Δίχως τίποτα να μαρτυρά τη μεγάλη αναχώρηση.\nΠώς γίνεται; Ζώνη, λένε όλοι, φορούσε πάντα. Χτύπημα στον αυχένα; Κανείς δεν ήξερε να μας πει. Και τι νόημα έχει; Οι λεπτομέρειες χάνονται μπροστά στην ουσία.\nΆδικα την περίμεναν οι μαθητές της. Οι συνάδελφοι. Οι συγγενείς και οι αμέτρητοι φίλοι.\nΤεράστιο το κενό που άφησε. Γιατί η Χρύσα δεν ήταν μια δασκάλα όπως οι άλλες. Στη σύντομη ζωή της, 39 χρονών έγραψαν στις ειδήσεις, πρόλαβε να δώσει πολλά στον τόπο της αλλά και στον πολιτισμό ολόκληρης της Ελλάδας. Από τα βασικά στελέχη της ΘΕΑΤΟ έτρεχε να οργανώσει εκδηλώσεις. Και έπαιρνε και η ίδια μέρος στις παραστάσεις. Ένα κλικ στις μηχανές αναζήτησης και θα βρεις τη Χρύσα Γκορέζη να πρωταγωνιστεί σε δεκάδες θεατρικές παραστάσεις:\nΠΑΡΑΣΚΕΥΗ 28.01.2011 - Ωρα: 21:30\n«Τιμητικό αφιέρωμα στη σάτιρα και τους ανθρώπους που την έχουν υπηρετήσει, μέσω του θεάτρου»\nΈναρξη Φεστιβάλ – Χαιρετισμοί\nΠαρουσίαση του λαϊκού σατιρικού ποιητή Νικήτα Νιφάκη (1748-1818) από την δασκάλα Χρύσα Γκορέζη\nΔιάρκεια 5 λεπτά\nΠαράσταση «Η Φιλονεικία των μελών του σώματος» του Ν. Νιφάκη από την «Θεατρική Εταιρεία Ανάπτυξης Τέχνης & Οράματος» (Θ.Ε.Α.Τ.Ο) Παραμυθιάς.\nΗ φιλονεικία των μελών του σώματος... Πρέπει να το γνωρίζεις αυτό το έργο για να καταλαβαίνεις πόσο τραγικά συνδέεται με τις στιγμές που ζούμε τώρα:\nΗ Θ.Ε.Α.Τ.Ο. (Θεατρική Εταιρία Ανάπτυξης Τέχνης & Οράματος) Παραμυθιάς, παρουσιάζει το έργο του Νικήτα Νηφάκη με τίτλο «η ΦΙΛΟΝΕΙΚΙΑ των μελών του σώματος». (Διήγησις νοστιμωτάτη και ωφελιμωτάτη περί του πως εφιλονίκησαν ποτέ τα του σώματος μέλη, περί της βασιλείας, συγραφείσα εν έτει χιλιοστώ πεντηκοσιοστώ έκτο και διακοσιοστώ εκατοστώ τετάρτω). Η θεατρική διασκευή και σκηνοθεσία ειναι του Ι.Ε. Γεωργάκη. Η πρεμιέρα θα πραγματοποιηθεί το Σάββατο, 17 Απριλίου 2010 και ώρα 9.00 μ.μ. στο θέατρο Καρκαμίση στην Παραμυθιά.\nΈνας Κλόουν κι ένας παλιάτσος φιλοσοφούν. «Τι είναι αυτό το σώμα μας, που ζει και αποθνήσκει…» και θυμούνται πως κάποτε συνεδρίασαν τα «Μέλη του σώματος» (Νους, Μάτια, Στόμα, Χέρια, Καρδιά, κλπ) για να βγάλουν βασιλέα. Στη συνεδρίαση τα οκτώ μέλη υπερασπίζονται το «Εγώ» τους, με απώτερο στόχο το σκήπτρο της εξουσίας. Ποιος θα επικρατήσει τελικά; Ο αγώνας είναι σκληρός, αλλά και …απολύτως δημοκρατικός.\nΠοιος θα επικρατήσει; Ποιος; Όταν φεύγουν άνθρωποι σαν τη Χρύσα το ερώτημα γίνεται αμείλικτο. Ποιο είναι το πραγματικό "εγώ" του καθένα μας; Είναι τα μάτια που δε θα ξαναδούμε; Το στόμα που δε θα ξανακούσουμε; Η καρδιά που σταμάτησε να χτυπά; Τα χέρια που δε θα τα αγγίξουμε ποτέ ξανά; Τι; Τι ακριβώς μας στερεί ο θάνατος όταν μας κλέβει αγαπημένους ανθρώπους;\nΜπροστά σε ανθρώπους σαν τη Χρύσα Γκορέζη ο θάνατος μένει ρέστος και ταπί. Γιατί πρόκαμαν ολοζωής με το έργο τους να τον νικήσουν, να τον εξουθενώσουν. Να κατακτήσουν την αθανασία. Και ειδικά όσοι φεύγουν νέοι. Όπως η Χρύσα. "Ον γαρ οι Θεοί φιλούσιν, αποθνήσκει νέος" έλεγαν οι σοφοί μας πρόγονοι για όλους εκείνους που τους ζήλεψαν οι ουρανοί και τους έκλεψαν από την άχαρη τη γη μας. Να συμπληρώσουν τα τάγματα των αγγέλων.\nΈνας άγγελος και η Χρύσα μας τώρα. Που δε θα ξαναπαίξει με αρχάγγελους που δεν παίζουν φλίπερ. "Αυλαία και πάμε" μας φώναξε κι εμείς νομίζαμε πως ένα ακόμη κάλεσμα συνηθισμένο ήταν για μια ακόμη παράσταση. Κι ετοιμαζόμασταν με χαρά ν' ανταποκριθούμε. Δεν καταλάβαμε, δεν υποψιαστήκαμε, πως εκείνη άνοιγε τα φτερά της για τη γειτονιά των αληθινών αγγέλων. Μετανάστις για πάντα στη σκηνή της αιωνιότητας.\nΤυχεροί όσοι τη γνώρισαν. Κι άτυχοι όσοι δε θα μας δόθηκε η ευκαιρία να προλάβουμε την αυλαία ανοιχτή.\nΒουρκωμένα τα μάτια όλων στο σχολείο. Και χτες και σήμερα. Άνθρωποι που την ήξεραν, έκαναν παρέα μαζί της, την είχαν συναντήσει λίγες μέρες πριν. Πώς να πιστέψουν ότι δε θα την ξαναδούν;\nΚι όλων η σκέψη κοντά στους δικούς της. Συνάδελφος και η μάνα της, είπαν. Νηπιαγωγός. Τι λόγια υπάρχουν να τους πεις τέτοιες ώρες; Υπάρχει παρηγοριά για το γονιό που χάνει το παιδί του;\nΛένε πως ο χρόνος γιατρεύει τις πληγές. Πως μαθαίνεις να ζεις με τον πόνο. Πως έρχεται η ώρα που ο πόνος μαλακώνει. Και ξέρω να πω ότι τους ανθρώπους που πολύ αγαπήσαμε δεν τους ξεχνάμε ποτέ. Και δεν πρέπει να τους ξεχνάμε. Κι αν κάτι αλλάζει με το χρόνο είναι που θυμάσαι όχι μόνο την απώλεια αλλά και το δώρο της παρουσίας τους. Όσα έζησες μαζί τους, όσα μοιράστηκες. Κι έρχεται κάποια στιγμή που αυτά βαραίνουν στην πλάστιγγα πιότερο. Και νικάει τότε οριστικά η ζωή το θάνατο. Όχι όμως τον πόνο. Αυτός ποτέ δε χάνεται. Θρονιάζεται στην ψυχή μας, δάσκαλος σοφός, και μας μαθαίνει την κάθε στιγμή μας να τη ζούμε αληθινά.\nΜια τέτοια αληθινή ζωή είμαι σίγουρη - και ας μη τη γνώρισα - πως έζησε και η Χρύσα Γκορέζη. Όπως όλοι οι άνθρωποι που υπηρετούν την τέχνη. Και μάλιστα από πάθος και μεράκι. Όπως κι εκείνη. Κι αν για κάποιους παρηγορούμαστε πως έφυγαν πλήρεις ημερών, για ανθρώπους σαν τη Χρύσα ισχύει κάτι πολύ ανώτερο: Φεύγουν πλήρεις ζωής.\nΚαλό σου ταξίδι, Χρύσα. Καλό σου ταξίδι, συναδέλφισσα.\nΚι ανάμεσα στους πολλούς που θα σε θυμούνται για πάντα, να ξέρεις πως είμαστε και κάποιοι που δε θα ξεχάσουμε ακριβώς αυτό, πως δεν προλάβαμε να σε γνωρίσουμε, δεν προλάβαμε να σε χειροκροτήσουμε επί σκηνής. Για μας η μοίρα κράτησε το άλλο χειροκρότημα. Το τελευταίο. Για την όλη "παράσταση" της ζωής σου. Και είναι μεγάλο και είναι μέσα από την καρδιά μας...\nΑπ: ΑΥΛΑΙΑ ΚΑΙ ΠΑΜΕ ΓΙΑ ΤΗ ΛΑΜΠΡΗ ΕΚΠΑΙΔΕΥΤΙΚΟ ΧΡΥΣΑ ΓΚΟΡΕΖΗ\nαπό ΜΑΡΙΟΡΗ Την / Το Τετ Νοε 23, 2011 9:13 am\nΓια όλους εκείνους που σαν εμένα δεν πρόλαβαν να τη γνωρίσουμε από κοντά τη Χρύσα Γκορέζη, έχει νόημα να ανεβάσουμε την ακόλουθη ανακοίνωση, για την 5η Θεατρική συνάντηση της ΘΕΑΤΟ, αυτήν που μαζί με τους άλλους συνεργάτες της ετοίμαζε για τούτο το Σάββατο η Χρύσα. Για να καταλάβουν όλοι πόσο φτωχότεροι γίναμε με την απώλειά της:\n5η Θεατρική συνάντηση ερασιτεχνικών θιάσων Ηπείρου – Λευκάδας\nΗ προσήλωση σε μια δημιουργική συλλογικότητα που μέσω του θεάτρου που θα ανοίγει μικρές χαραμάδες στο κατευθυνόμενο θέαμα ήταν, είναι και θα είναι το βασικό χαρακτηριστικό της ΘΕΑΤΟ.\nΑυτής της θεατρικής ομάδας που φύτρωσε εδώ και μια δεκαπενταετία σε μια μικρή επαρχιακή πόλη , την Παραμυθιά , προσπαθώντας κάθε στιγμή της ύπαρξής της να προτάσσει το «εμείς» και το «μαζί» στο χώρο της πολιτιστικής δράσης.\nΑυτό το καταφέρνουμε τόσο με κάθε θεατρική παράσταση που ανεβάζουμε, όπως εξάλλου συμβαίνει με κάθε ερασιτεχνική ομάδα, όσο και με τη μεγάλη δοκιμασία της κινηματογραφικής παραγωγής το 2005 , με την ταινία «Η Μετανάστις».\nΑυτό επιδιώξαμε με τα δωρεάν θεατρικά σεμινάρια που οργανώσαμε κατά καιρούς καλώντας φίλους ερασιτέχνες ηθοποιούς από όλη την Ήπειρο και άλλα μέρη να μοιραστούμε πρωτόγνωρες εμπειρίες και να διαβούμε μαζί τους τούς μυστήριους δρόμους της υποκριτικής τέχνης.\nΑυτό εν τέλει ήταν το διακύβευμα των Θεατρικών Συναντήσεων που έδινε την ευκαιρία για ένα τριήμερο στο ευρύτερο κοινό του τόπου μας να γνωρίσει και να διασκεδάσει με την δουλειά άλλων θεατρικών ομάδων, σε μια συνεύρεση μεγάλης σπουδαιότητας.\nΓια την φετινή 5η Θεατρική Συνάντηση η οποία θα πραγματοποιηθεί στα τέλη Νοέμβρη 2011 όπου τα σύννεφα των πάσης φύσεων τοκογλύφων που έχουν πλακώσει τη χώρα θα μαυρίζουν για τα καλά τους ορίζοντες και τη ζωή μας, η θεατρική μας ομάδα θα προσπαθήσει να μετριάσει το κλίμα .\nΑναβαθμίζοντας και διευρύνοντας το περιεχόμενο αυτών των Συναντήσεων , θέλοντας να τις μετατρέψει σ΄ένα ενιαίο ποιοτικό καλλιτεχνικό πανηγύρι , σε μια γιορτή του ερασιτεχνικού θεάτρου, που θα ανακατέψει τους ερασιτέχνες ηθοποιούς τόσο μεταξύ τους όσο και με τον κόσμο, με αντικειμενικό σκοπό να φέρει το χαμόγελο και το γέλιο στα χείλη των θεατών.\nΟ γενικός σχεδιασμός της 5η ΘΕΑΤΡΙΚΗΣ ΣΥΝΑΝΤΗΣΗΣ έχει ως εξής :\nΑ. Αφιέρωμα σε θεματολογία που συζητείται στην ομάδα με την παρουσίαση μιας ανάλογης θεατρικής παράστασης από ερασιτεχνική θεατρική ομάδα την πρώτη μέρα και\nΒ. Την δεύτερη κύρια μέρα σπονδυλωτή παράσταση κωμικών /σατυρικών Δεκάλεπτων μονόπρακτων δεμένα με κωμικές γέφυρες και ιντερμέδια από τη Θ.Ε.Α.Τ.Ο.\nΓ. Απονομή βραβείων συμμετοχής – λήξη .\nΠροσκαλούνται λοιπόν όλες οι ερασιτεχνικές ομάδες που δραστηριοποιούνται στην ευρύτερη περιοχή της Ηπείρου και Λευκάδας να ανταποκριθούν στην πρόσκληση και να συμμετάσχουν με κωμικά/σατυρικά δεκάλεπτα θεατρικά δρώμενα που θα δένονται με κωμικές «γέφυρες» από την ομάδα μας και μέσα σε έναν ενιαίο σκηνικό χώρο θα αποτελέσουν μέρος μίας ενιαίας παράστασης. (Το Δεκάλεπτο μπορεί να βασίζεται σε πρωτότυπα κείμενα ή σε κείμενα συγγραφέων, ή ακόμα σε αποσπάσματα θεατρικών έργων με κωμικό – σατυρικό χαρακτήρα που είχατε παίξει στο παρελθόν).\nΈτσι λοιπόν περιμένουμε άμεσα την δήλωση συμμετοχής σας τηλεφωνικά ή ηλεκτρονικά ώστε να έχουμε την ευκαιρία να διαπιστώσουμε το ενδιαφέρον σας και να υλοποιηθεί ο προγραμματισμός μας.\nΣτη συνέχεια και για να οριστικοποιηθεί η συμμετοχή σας παρακαλούμε αποστείλετε μέχρι 25 Σεπτεμβρίου 2011 :\n· ένα DVD με βιντεοσκοπημένο το κωμικό δρώμενο\n· το βιογραφικό της ερασιτεχνικής ομάδας και λίγα λόγια για το έργο\n· κατάλογο ηθοποιών και συντελεστών\n· φωτογραφίες (2-3)του δρώμενου σε ηλεκτρονική μορφή (jpg)\nΤηλέφωνα επικοινωνίας: 6932773519 – 2666022206 (Γιάννης Δημάκας) 6974026937 (Χρύσα Σιώπη) 6938344475 (Χρύσα Γκορέζη)\nE-mail : dimakas@hotmail.com csiopi@ate.gr xpygo@yahoo.gr\nΤαχυδρομική Διεύθυνση : Θ.Ε.Α.Τ.Ο. Παραμυθιά Θεσπρωτίας Τ.Κ. 46200\nΦίλοι, ερασιτέχνες θεατρίνοι , θα είναι ονειρεμένη η στιγμή που θα τσουγκρίσουμε τα ποτήρια με το κρασί γύρω από το ίδιο τραπέζι , γι’ αυτό βάλτε τα δυνατά σας για μια δυναμική συμμετοχή.\nΗ ΘΕΑΤΟ σας περιμένει με τις αγκαλιές ανοιχτές.\nΠηγή: ΡΑΔΙΟ ΗΓΟΥΜΕΝΙΤΣΑ (igoumenitsa) 89,2 fm - http://892fm.blogspot.com/2011/06/5_27.html\nΗ ΘΕΑΤΟ δε θα μας περιμένει με τις αγκαλιές ανοιχτές. Η ΘΕΑΤΟ θρηνεί μαζί με όλους τους άλλους που γνώριζαν τη Χρύσα Γκορέζη για τον αιφνίδιο και τραγικό χαμό της. Τη Χρύσα που υπήρξε βασικό στέλεχος της ομάδας και αφιέρωνε από ψυχής τον ελεύθερο χρόνο της για να κάνει τον κόσμο καλύτερο. Πιο ανθρώπινο.\nΣυνηθίζουν οι άνθρωποι να λένε για όσους φεύγουν λόγια καλά και μεγάλα. Μα για τη Χρύσα Γκορέζη όσα και αν γραφτούν λίγα θα είναι μπρος στο μεγαλείο της προσφοράς της και στο τεράστιο κενό που άφησε πίσω της.\nαπό ΜΑΡΙΟΡΗ Την / Το Τετ Νοε 23, 2011 9:34 am\nΚι αξίζει ακόμη να δούμε το μόνο απόσπασμα που εντόπισα στο διαδίκτυο βιντεοσκοπημένο από το έργο της ΘΕΑΤΟ. Απόσπασμα από την ταινία "Η Μετανάστις".\nΔεν ξέρω, δεν μπορώ να ξέρω, αν έπαιζε στην ταινία και η Χρύσα Γκορέζη. Έπαιζαν, διάβασα, μέλη της ΘΕΑΤΟ. Και κάπου ακόμη διάβασα συγχαρητήρια για την ταινία προς τη Χρύσα Γκορέζη. Σας είπα πως δεν τη γνώριζα. Και ίσως να είναι και μέσα στο απόσπασμα αυτό. Μα εγώ δεν μπορώ να αναγνωρίσω τη μορφή της. Ας μη με παρεξηγήσουν όσοι την ήξεραν. Κι ας κρατήσουν από την ταινία μια ατάκα προφητική:\n"Τρεις μήνες ζωής έχω. Αυτό είναι.\nΥπάρχουν πολλά πράγματα που δεν ξέρεις.\nΚαι πρέπει να τα μάθεις. Προτού πεθάνω"\nΌμοια και η Χρύσα. Στο βιαστικό της πέρασμα από τη γη μας. Ως εκπαιδευτικός και ως μέλος της ΘΕΑΤΟ. Βιαζόταν - λες και ήξερε πως δεν έχει καιρό - να μας μάθει πράγματα που δεν ξέρουμε. Να μας ξυπνήσει χαμένες αξίες, να αφυπνίσει την ανθρωπιά μας μπρος στον ανθρώπινο πόνο...\nΚι αν άγνωστη μάς είναι η μορφή της, το έργο της Χρύσας Γκορέζη είναι για μας το αληθινό της πρόσωπο. Αυτό που ο θάνατος όσο και αν προσπάθησε δε θα μπορέσει να μας το στερήσει. Και μακάρι να γίνει πρότυπο σε όλους τους νέους ανθρώπους, στους νέους εκπαιδευτικούς. Τα δικά της βήματα να τους δίνουν κατεύθυνση και πορεία ζωής.\nΔιαβάστε περισσότερα για την ταινία "Η Μετανάστις" εδώ:\nΜια ταινία που δεν αναφέρεται μόνο στη μετανάστευση από τόπο σε τόπο, αλλά και σε μια μετανάστευση «ψυχής». Ο βιωματικός της χαρακτήρας «ακουμπά» κάθε άνθρωπο ξεχωριστά, αφού κάθε άνθρωπος είναι το «γινόμενο» των βιωμάτων του.\nΜέσα από μια απέριττη πλοκή παλινδρομεί ανάμεσα στο χθες και το σήμερα, θέλοντας έτσι να δώσει έμφαση στην σημερινή εγκατάλειψη της υπαίθρου.\nΗ ταινία θα ξυπνήσει μνήμες στους μεγαλύτερους και θα φωτίσει στους νεότερους στιγμές από τα δύσκολα εκείνα χρόνια.\n«Η Μετανάστις» γυρίστηκε σε Γιάννινα - Ηγουμενίτσα - Παραμυθιά από τη Θεατρική Εταιρία Ανάπτυξης Τέχνης και Οράματος (Θ.Ε.Α.Τ.Ο.) που έχει έδρα την Παραμυθιά. Η ταινία, είναι βασισμένη σε πραγματικά γεγονότα και βιώματα της περιοχής, έχει διακριθεί με δύο βραβεία στο διεθνές φεστιβάλ Πανόραμα ανεξάρτητων παραγωγών στην Αθήνα το 2005, όπου συμμετείχαν 45 χώρες με 225 συνολικά ταινίες. Απέσπασε μάλιστα το 1ο βραβείο σεναρίου και το 1ο βραβείο γυναικείου ρόλου.\nΟχτάμηνη σκληρή και περιπετειώδη δουλειά, χρειάστηκε το 2005 για να ολοκληρωθεί το νέο τολμηρό εγχείρημα της Θεατρικής Εταιρίας Ανάπτυξης Τέχνης & Οράματος (Θ.Ε.Α.Τ.Ο), η 1η κινηματογραφική της παραγωγή «Η Μετανάστις», [...]\nΣτην ταινία συμμετέχουν 25 βασικοί ηθοποιοί (όλοι ερασιτέχνες) πάνω από 130 κομπάρσοι ηλικίας από 6 μηνών έως 90 χρονών με αμέτρητες ώρες γυρισμάτων και εντατική δουλειά στο μοντάζ. Όλα τα γυρίσματα πραγματοποιήθηκαν κύρια στην Παραμυθιά και στα γύρω χωριά, προσπαθώντας να αναδειχθούν άγνωστες πτυχές του τόπου αλλά υπάρχουν και σκηνές από Γιάννενα και το λιμάνι Ηγουμενίτσας. Οι ηθοποιοί ήταν οι ίδιοι και στα τεχνικά συνεργεία (εικόνας, ήχου, κατασκευών, μακιγιάζ) και χρειάσθηκε η μέγιστη κινητοποίηση παλαιών και νέων μελών της θεατρικής ομάδας για ολοκληρωθούν επιτυχώς τα γυρίσματα.\nΣημειώνεται ιδιαιτέρως η τεραστία σπουδαιότητα της εμπειρίας που αποκτήθηκε για την ίδια την ομάδα και η ανεξίτηλες μνήμες που σημάδεψαν όλους αυτούς όπου με τον έναν ή άλλον τρόπο είχαν εμπλακεί στην υλοποίηση του εγχειρήματος.\nΗ υπόθεση πραγματεύεται ένα θέμα όπως δηλώνει και ο τίτλος, που αφορά την μεγάλη "έξοδο" του τέλους της δεκαετίας του '50 και αρχές '60 με το τεράστιο κύμα μετανάστευσης που σημάδεψε ολόκληρη την μετέπειτα ελληνική ιστορία. Αυτό γίνεται όχι μέσα από ένα ντοκυμαντερίστικο τρόπο αλλά μέσα από μια πλούσια πλοκή που πηγαινοέρχεται παλίνδρομα από το χθες στο σήμερα, ακριβώς για να δοθεί έμφαση στην σημερινή εγκατάλειψη της ελληνικής υπαίθρου και γενικότερα της ελληνικής περιφέρειας. Μια εγκατάλειψη που ιδιαίτερα στην Ήπειρο, αποτελεί ακόμη μέχρι και σήμερα αιμορραγούσα πληγή.\nΣε τέτοια οράματα ζωής χάρισε τη ζωή της η Χρύσα Γκορέζη! Γι' αυτό και τη θρήνησε όχι μόνο όποιος την ήξερε προσωπικά αλλά και ολάκερη η Ήπειρος. Μια ακόμη Ηπειρώτισσα που κέρδισε επάξια θέση στο μεγάλο χορό των γυναικών αυτής της γης που ξέρουν να παλεύουν για ιδανικά.\nΘέλουμε να πιστεύουμε ότι οι φορείς του τόπου θα πράξουν το καθήκον τους και θα βρουν τον τρόπο να της αποδώσουν την προσήκουσα τιμή για την προσφορά της.\nαπό ΜΑΡΙΟΡΗ Την / Το Πεμ Νοε 24, 2011 5:51 pm\nΑπό την ομάδα της αείμνηστης συναδέλφου Χρύσας Γκορέζη, τη ΘΕΑΤΟ, λάβαμε την ακόλουθη φωτογραφία της:\nΠαραθέτουμε και το μήνυμα:\nαπό Admin Την / Το Τετ Νοε 21, 2012 3:40 pm\nΈνας χρόνος χωρίς τη Χρύσα...\nμα άνθρωποι σαν τη Χρύσα δεν ξεχνιούνται όσα χρόνια και να περάσουν!\nαπό ΜΑΡΙΟΡΗ Την / Το Σαβ Νοε 23, 2013 7:59 am\nΆσχημο το παιγνίδι της μοίρας φέτος για την εκπαιδευτική κοινότητα. Και μια νέα δασκάλα, η Αναστασία Κατσαρού, που καταγόταν από την Εύβοια και εργαζόταν στη Ρόδο, έφυγε την ίδια ακριβώς ημερομηνία με τη Χρύσα. 22 Νοέμβρη. Σε ώρα θεομηνίας. Και στην ίδια διαδρομή, στο πήγαινε και έλα στο σχολείο...


Emotions Country Resort - Ιστορία Καρπενησίου\nΤ Ο Π Ι Κ Ε Σ Π Λ Η Ρ Ο Φ Ο Ρ Ι Ε Σ\nΤο Καρπενήσι, η πρωτεύουσα του Ν. Ευρυτανίας, βρίσκεται στις πλαγιές του Τυμφρηστού και σε υψόμετρο 960 μέτρων. Για την προέλευση της ονομασίας του οι επικρατέστερες εκδοχές είναι δύο: α) Η ονομασία προέρχεται από το πολλά σφενδάμια (είδος δένδρου) που υπήρχαν με το πέρασμα των Κουτσόβλαχων, τα οποία οι Λατίνοι ονόμαζαν KAR - PEN και β) Υποστηρίζεται ότι η ονομασία οφείλεται στην Τουρκική λέξη KAR - BEΝIS που σημαίνει χιονοσκέπαστος. Λίγα πράγματα μας είναι γνωστά για το θέμα αυτό, καθώς επίσης ελάχιστα γνωρίζουμε για την ιστορία της πόλης μας.\nΣτα αρχαία χρόνια, η περιοχή αυτή ονομαζόταν Οιχαλία και βασιλιάς της ήταν ο Εύρυτος, ο ήρωας των Ευρυτάνων της Αιτωλίας. Θεωρείται εφευρέτης και άριστος χειριστής του τόξου. Περηφανευόταν πολύ για την ικανότητα του στην τοξοβολία και προκάλεσε σε συναγωνισμό τον ίδιο τον Απόλλωνα, από τον οποίο τελικά σκοτώθηκε για τη θρασύτητά του. Πεθαίνοντας έδωσε το τόξο του στο γιο του Ίφιτο, που αργότερα το χάρισε στο νεαρό τότε Οδυσσέα. Με το τόξο αυτό ο βασιλιάς της Ιθάκης σκότωσε τους μνηστήρες της γυναίκας του Πηνελόπης.\nΑνάμεσα στους θεούς και ημίθεους - ήρωες που λάτρεψαν οι Ευρυτάνες - αναφέρεται και ο Ιθακίσιος πολυμήχανος και πολύπαθος Οδυσσέας. Ο Αριστοτέλης στην "Ιθακισίων Πολιτεία" αναφέρει "Ευρυτάνες έθνος είναι της Αιτωλίας, ονομασθέν υπό Ευρύτου, παρ' οις μαντείον Οδυσσέως. Το δ' αυτό και Νίκανδρος φησίν εν Αιτωλικοίς". Ο Όμηρος στο Λ της Οδύσσειας (στ. 120 -140) αναφέρει ότι, όταν ο Οδυσσέας κατέβηκε στον Αßδη, η ψυχή του μάντη Τειρεσία του έδωσε τούτα τα μαντικά μηνύματα: Αφού επιστρέψει στην πατρίδα του την Ιθάκη και ξεπαστρέψει τους μνηστήρες, να πάρει ένα καλοτράβηχτο κουπί και να φτάσει σε λαούς που δεν ξέρουν από θάλασσα, από καράβια και κουπιά και τρώνε ανάλατο ψωμί. Κι όπου τον συναντήσει ένας διαβάτης που θα του πει ότι αυτό που σηκώνει στον ώμο του είναι λιχνιστήρι του σταριού, εκεί να μπήξει το κουπί και να κάμει θυσίες στον Ποσειδώνα, κριάρι και ταύρο και κάπρο. Ύστερα να ξαναγυρίσει στην πατρίδα του να κάμει αρχοντικές θυσίες στους ουράνιους θεούς και πάλι, μακριά εκεί από θάλασσες, σε γεράματα αρχοντικά, θα πεθάνει στο σπίτι του και γύρω του θα βλέπει ευτυχισμένο το λαό του.\nΚανένα άλλο στοιχείο δεν έχουμε για το μαντείο του Οδυσσέα. Ο λατρευτικός αυτός χώρος ίσως να μην είναι άλλος από τη σπηλιά της Αποκλείστρας της Καστανιάς. Ο Άγγλος ιστορικός Γουντχάουζ τον τοποθετεί στη θέση της Μονής Προυσού. Η μονή του Προυσού μας μεταφέρει σε μια άλλη εποχή, αρκετά χρόνια αργότερα, στην εποχή της Τουρκοκρατίας. Στα πρώτα χρόνια της Τουρκοκρατίας το Καρπενήσι υπαγόταν στην επαρχία (καζά) των Αγράφων. Αργότερα έγινε το ίδιο έδρα καζά. Στον κασαμπά (κωμόπολη) αυτόν συνέρχονταν οι αντιπρόσωποι από τρεις "ναχιγιέδες (οι βιλαετλήδες) που μαζί με τους κασαμπαλήδες του Καρπενησίου εξέλεγαν τον κασαμπαλή της χρονιάς (αγιάν κασαμπαλή). Εδώ είχε την έδρα του ο λογοθέτης κι αργότερα ο επίσκοπος Λιτζάς και Αγράφων.\nΟ Ευγένιος Γιαννούλας ο Αιτωλός ανάδειξε το Καρπενήσι σε μεγάλο πνευματικό κέντρο. Ίδρυσε εδώ την περίφημη σχολή του, που λειτούργησε από το 1645 ως το 1661. Το 1646 άρχισε την ανακαίνιση εκ βάθρων του ναού της Αγίας Τριάδας. Το Καρπενήσι και ο ναός καταστράφηκαν ίσως το 1684 -1692, όταν οι Τούρκοι έπαθαν πανωλεθρία στη Γόλιανη από το Λιβίνη. Τον επισκεύασε ή τον ξανάχτισε ο Γερακάρης το 1693. Νέα καταστροφή έπαθε το 1756 από τους επιδρομείς Αλβανούς, κατά τη "Χαλασιά του Καρπενησίου", τρίτη ίσως το 1758 και τέταρτη στις 20 Ιουνίου του 1821 από τα λυσσασμένα στίφη του Βελήμπεη. Υπήρχαν τότε σε λειτουργία κι άλλες τρεις εκκλησίες με σπουδαιότερη την "Παναγία".\nΟι πιο πολλοί Αρβανίτες άρχισαν να αποσύρονται σιγά σιγά μετά από τ' αλλεπάλληλα κύματα των επιδρομών του 1756, 1757, 1758, από το Καρπενήσι, τ' Αγραφα και το Πατρατζίκι. Δεν έλειψαν όμως τελείως ποτέ από αυτόν τον τόπο. Ξεχωριστή στρατηγική σημασία για την Κεντρική Ρούμελη είχε το Καρπενήσι. Οι Τούρκοι το κρατούσαν γερά. Εκτός από τις στρατιωτικές δυνάμεις έμεναν μόνιμα εδώ και 70 τούρκικες οικογένειες, που είχαν τα σπίτια τους ανάμεσα στα ελληνικά. Το Καρπενήσι, προπύργιο της στρατιωτικής επιβολής των Τούρκων στην ορεινή περιοχή, ήταν συνδεδεμένο με το γόητρο της Οθωμανικής αυτοκρατορίας. Έπρεπε, λοιπόν, ν' απελευθερωθεί. Οι Τούρκοι όμως το κρατούσαν γερά. Οι ντόπιοι οπλαρχηγοί Γιολδασαίοι, Κατσικογιανναίοι, Ι.Μπράσκας κι άλλοι μικροκαπεταναίοι έπιασαν θέσεις γύρω στο Καρπενήσι, το απέκλεισαν κι άρχισαν να το πολιορκούν στις 4 του Ιούνη 1821.\nΟ αγώνας ήταν αμφίρροπος, με τους Έλληνες πότε να νικούν και πότε να ηττώνται. Μετά από μεγάλη πολεμική προσπάθεια τη νύχτα της 7ης Ιουλίου, οι Τούρκοι αναγκάστηκαν να το εγκαταλείψουν. Αργότερα βέβαια προσπάθησαν πολλές φορές, να καταλάβουν το Καρπενήσι, αλλά οι Έλληνες οπλαρχηγοί τους εμπόδισαν.\nΓνωστός για τη δράση του στην περιοχή ήταν ο Μαρκος Μπότσαρης, ο οποίος έπεσε ηρωικά στη μάχη του Κεφαλόβρυσου τον Αύγουστο του 1823. Ολόκληρη η αγωνιζόμενη Ελλάδα θρήνησε για το χαμό του. Οι Τούρκοι όμως συνέχιζαν να λεηλατούν τη Ρούμελη και φυσικά και τη δική μας περιοχή, την οποία ανέλαβε το 1825 να καθαρίσει από αυτούς ο Καραϊσκάκης που δυστυχώς σκοτώθηκε λίγο καιρό αργότερα. Ο θάνατός του έδωσε στους Τούρκους την ευκαιρία να καταλάβουν ξανά την περιοχή, που ελευθερώθηκε τελικά το 1828 και συνέχισε την πορεία της με πολλούς αγώνες και κακές εμπειρίες μέχρι τα μέσα του 20ου αιώνα.\nΟ 20ος αιώνας, αν και πιο ήρεμος από τον προηγούμενο, επιφύλαξε πολλά δεινά για την Ελλάδα, όπως ο Α' και ο Β' Παγκόσμιος Πόλεμος. Οι κάτοικοι της περιοχής μας, όπως και οι άλλοι Έλληνες πήραν μέρος στον Ελληνοϊταλικό πόλεμο και στον πόλεμο με τους Γερμανούς, υποστήκανε την κατοχή, αλλά, όπως μας είναι γνωστό και από τους νόμους της φυσικής, η δράση φέρνει την αντίδραση, πράγμα που παρατηρούμε στην καθημερινή μας ζωή. Ετσι γρήγορα έλαβαν μέρος στην αντίσταση με σκοπό να διώξουν τους κατακτητές από τη χώρα μας.\nΗ ένοπλη Εθνική Αντίσταση γεννήθηκε εδώ την άνοιξη του 1942. Την έφερε και τη στερέωσε ο ίδιος ο Άρης, που τιμώντας τον τόπο, το περήφανο Βελούχι, πρόσθεσε στο επαναστατικό του όνομα το επίθετο: Βελουχιώτης. Ο Άρης πρωτοήρθε στα μέρη του Τυμφρηστού στις αρχές Ιουνίου του 1942. Η αντιστασιακή οργάνωση του Εθνικού Απε-λευθερωτικού Μετώπου (Ε.Α.Μ.) είχε κιόλας στήσει την πρώτη του "Περιφερειακή Επιτροπή Φθιωτιδοφωκίδας-Ευρυτανίας", όπως ήταν ο τίτλος της. Στις αρχές του 1942 οι οργανώσεις του Ε.AM. άρχισαν να απλώνονται με συνωμοτικά μέτρα και πολλή προσοχή στα γύρω χωριά. Πρόσωπα με δημοκρατική συνείδηση και ιστορία, αγρότες και υπάλληλοι, προπάντων οι δάσκαλοι, εγκολπώνονται με ενθουσιασμό το κήρυγμα της Εθνικής Αντίστασης. Την Κυριακή 7 του Ιούνη το 1942 έγινε η πρώτη επίσημη εμφάνιση του ΕΑΑΣ με επικεφαλής τον αρχηγό Άρη στη Δομνίστα της Ευρυτανίας. Δουλειά τους ήταν να χτυπούν τους Γερμανοϊταλούς και να οργανώνουν σαμποτάζ.\nΜε αυτούς όμως τους διαρκείς αγώνες κατάφεραν να διώξουν τους Γερμανούς και να απελευθερώσουν την Ελλάδα. Οι μεγάλες όμως δυνάμεις άρχισαν να εμπλέκονται πάλι στα εσωτερικά της χώρας μας και δημιούργησαν το κατάλληλο έδαφος για τον εμφύλιο πόλεμο. Η περιοχή του Τυμφρηστού και της Ευρυτανίας βρέθηκε στο επίκεντρο των νέων ιστορικών γεγονότων.\nΟι βουνοπλαγιές, οι χαράδρες, οι ραχούλες, τα στενά περάσματα έγιναν πάλι τόποι σύγκρουσης. Στις αρχές του Μάρτη '47, το αρχηγείο Ρούμελης του Δ.Σ. εγκαθίσταται στο δάσος κάτω από το Πυργάκι Αϊ-Λιά Νεοχωρίου και ετοιμάζει επίθεση ενάντια στο Καρπενήσι, που είναι μεγάλο διοικητικό και στρατιωτικό κέντρο της περιοχής. Το Σεπτέμβρη του '47 ο Κ.Σ. οργανώνει νέες εκκαθαριστικές επιχειρήσεις στη Ρούμελη με το όνομα "ΛΑΙΛΑΨ".\nΗ κίνηση των δυνάμεων του Κ.Σ. υποχρέωσε τους αντάρτες να στραφούν προς τη βόρεια Ελλάδα, αλλά σε λίγο, με μια αντίστροφη πορεία βρέθηκαν πάλι γύρω στο Καρπενήσι και έπιασαν θέσεις. Από το Δεκέμβρη του 1948 οι μεγάλες αντάρτικες ομάδες συγκεντρώθηκαν στη Φουρνά, όπου ξεκουράστηκαν και σχεδίασαν την επόμενη επίθεση ενάντια στο Καρπενήσι. Στις 20 του Γενάρη 1949 έγινε η επίθεση και οι αντάρτες κατέλαβαν το Καρπενήσι για 18 ημέρες. Τελικά όμως, το 1949 τελειώνει ο εμφύλιος του οποίου οι καταστροφές ήταν πραγματικά ανυπολόγιστες.\nΑυτή με λίγα λόγια είναι η ιστορία της περιοχής αυτής. Ακολούθησαν και άλλα χρόνια αναταραχών και αγώνων, όπως στη διάρκεια της χούντας, αλλά οι κάτοικοι του Καρπενησίου, καθώς και όλοι οι άλλοι Έλληνες κατόρθωσαν να τα ξεπεράσουν και να συνεχίσουν τον αγώνα για επιβίωση...


ΑΡΧΙΚΗ • ΕΙΔΗΣΕΙΣ • ΠΟΛΙΤΙΚΗ • Γ. Λιλλήκας: Με δημοψήφισμα ο λαός να αποφασίσει για τη λύση\nΤελευταία Ενημέρωση: 31 Δεκεμβρίου 2017, 3:21 μμ\nΗ πραγματοποίηση δημοψηφίσματος μέσα από το οποίο ο λαός θα αποφασίσει για τη λύση που θέλει στο Κυπριακό, αποτελεί την κύρια προτεραιότητα του υποψήφιου για την Προεδρία της Δημοκρατίας Γιώργου Λιλλήκα. «Έχοντας σαφή εντολή ότι απορρίπτουμε αυτή τη μορφή λύσης, τότε νομιμοποιείται, με δημοκρατικές διαδικασίες ο Πρόεδρος να χαράξει νέα πορεία η οποία θα οδηγεί σε μια πραγματικά δίκαιη και βιώσιμη λύση», δηλώνει ο υποψήφιος Πρόεδρος.\nΘεωρεί, επίσης, ότι το Κυπριακό αποτελεί τη μεγαλύτερη πρόκληση της νέας πενταετίας καθώς λόγω των γενικότερων εξελίξεων αναμένονται να ασκηθούν πιέσεις από κάποιους κύκλους προκειμένου να «κλείσει».\nΔΙΑΒΑΣΤΕ ΕΠΙΣΗΣ: Η πρόταση Λιλλήκα για αλλαγή στρατηγικής στο Κυπριακό\nΟ κ. Λιλλήκας εκφράζει επίσης τη βεβαιότητα του ότι οι δημοσκοπήσεις θα διαψευθούν όπως έγινε και το 2013, δηλώνοντας έτοιμος να στοιχηματίσει για αυτό. «Το ότι οι δημοσκοπήσεις θα πέσουν έξω, δεν έχω καμιά αμφιβολία. Είμαι έτοιμος να στοιχηματίσω με όποιον θέλει για αυτό. Οι ίδιοι οι δημοσκόποι παραδέχονται ότι 9 στους 10 Κύπριους δεν απαντούν στις δημοσκοπήσεις. Δηλαδή το 90% των πολιτών δεν απαντά. Οι ίδιες οι δημοσκοπήσεις, έχουν απαξιωθεί από τους πολίτες. Δεν μπορείς, αν είσαι επαγγελματίας πραγματικός και δεν θέλεις να τις χρησιμοποιήσεις για χειραγώγηση της κοινής γνώμης, να εξαγάγεις συμπεράσματα από το 10%», σημείωσε ο κ. Λιλλήκας, προσθέτοντας τα εξής:\n«Πέραν τούτου, εξυπηρετούνται σκοπιμότητες. Βολεύει και τα τρία επιτελεία να με δείχνουν με χαμηλά ποσοστά οι δημοσκοπήσεις. Και τον Νίκο Αναστασιάδη, διότι ξέρει ότι μόνο εγώ τον κερδίζω στο β’ γύρο και το επιτελείο Νικόλα Παπαδόπουλου για να ρίχνει το σύνθημα της χαμένης ψήφου και το επιτελείο Μαλά για συσπείρωση του κόσμου της Αριστεράς».\nΔΙΑΒΑΣΤΕ ΑΚΟΜΗ: Γ.Λιλλήκας: 25+1 προτάσεις που βελτιώνουν την ποιότητα ζωής\nΑναφέρει ακόμα ότι έμμεσα κάποιοι επιχείρησαν να τον πείσουν να αποσύρει την υποψηφιότητά του, υποδεικνύοντας ότι αυτό αποτελεί και απόδειξη ότι αυτό δείχνει ανασφάλεια εκ μέρους τους. «Διαφορετικά, από την ώρα που οι δημοσκοπήσεις μου δίνουν 2,3 και 4% δεν θα έπρεπε κάποιος να έχει τόση επιμονή στο να με πείσουν ή να πείσουν το περιβάλλον μου να με πείσει να αποσυρθώ και να στηρίξω άλλη υποψηφιότητα», τονίζει.\nΔΙΑΒΑΣΤΕ ΕΠΙΣΗΣ: Προτάσεις Λιλλήκα για καταπολέμηση διαπλοκής και διαφθοράς\nΠοιο είναι το στοίχημα του Γιώργου Λιλλήκα σε αυτές τις εκλογές;\nΤο πιο σημαντικό στοίχημα είναι να πείσουμε τους πολίτες να πάνε να ψηφίσουν. Η όλη μου προσπάθεια μέσα από τον διάλογο που ανέπτυξα και θα συνεχίσω με τους πολίτες, είναι να μειώσουμε την αποχή όσο το δυνατό γίνεται.\nΠού οφείλεται πιστεύετε αυτό το φαινόμενο και σε τόσο έντονο βαθμό; Το βλέπουμε και στους νέους με την άρνηση τους να εγγραφούν στους εκλογικούς καταλόγους;\nΝομίζω ότι πρόκειται για δύο διαφορετικές κατηγορίες. Οι παλιοί ψηφοφόροι νιώθουν την απογοήτευση, βλέπουν τα σκάνδαλα, τη διαπλοκή, θυμώνουν με την ανεργία και τα οικονομικά τους προβλήματα και όλα αυτά τους έσπρωξαν σε μεγάλη αποχή στις βουλευτικές εκλογές. Αυτή όμως η κατηγορία των πολιτών, συνειδητοποιεί τη διαφορά των βουλευτικών από τις προεδρικές εκλογές και τη σημασία τους. Άρα εκεί ευελπιστώ ότι θα πείσουμε για να πάει να ψηφίσει ο κόσμος.\nΣτους πιο νέους, είναι διαφορετικά τα αισθήματα τους. Ο κύριος λόγος είναι γιατί τους αφαιρέσαμε την ελπίδα. Δεν βλέπουν προοπτική στη ζωή τους και αυτό το συναντώ σε όλη την Κύπρο που πάω. Οι νέοι άνθρωποι περιμένουν και ψάχνουν δουλειά και δηλώνουν ότι αυτό που θέλουν, δεν είναι επιδόματα, αλλά δουλειά. Το δεύτερο είναι ένα ερώτημα που εγείρουν συνεχώς, για το τι μέλλον έχουν στην Κύπρο. Άρα, για να πείσουμε αυτό το κομμάτι της νεολαίας να πάει να ψηφίσει, να ενδιαφερθεί και να εμπλακεί, θα πρέπει να τους ξαναδώσουμε την ελπίδα. Θα πρέπει να τη δουν έμπρακτα και πρέπει να πιστέψουν ότι, ναι, αυτή η ισοπέδωση που επιχειρούν κάποιοι ότι όλοι οι πολιτικοί είναι οι ίδιοι και ότι η ψήφος δεν έχει καμία σημασία, δεν ανταποκρίνονται στην πραγματικότητα.\nΠοιες θεωρείτε ως τις μεγαλύτερες προκλήσεις για τη νέα πενταετία;\nΗ πρώτη μεγάλη πρόκληση για τη νέα πενταετία, θεωρώ ότι θα είναι το Κυπριακό. Δεν έχω καμία αμφιβολία ότι δεδομένης της ρευστότητας που υπάρχει στην περιοχή της, θα ασκηθούν πιέσεις και θα αναληφθούν μεγάλες πρωτοβουλίες κυρίως από ΗΠΑ και Μ. Βρετανία για να κλείσουν το Κυπριακό. Και λέω να το κλείσουν διότι αυτό τις ενδιαφέρει και όχι να το λύσουν με μια σωστή λύση. Νομίζω ότι η εκλογή του Προέδρου θα καθορίσει εν πολλοίς το τι θα ακολουθήσει. Η δεύτερη μεγάλη πρόκληση θεωρώ ότι θα είναι στα ενεργειακά. Έχει ωριμάσει το ενεργειακό πρόγραμμα παρά τις καθυστερήσεις που παρουσίασε η διακυβέρνηση Νίκου Αναστασιάδη και πιστεύω ότι θα προχωρήσουν οι μεγάλες εταιρείες και λόγω του μεγέθους τους και λόγω των μεγάλων άλλων εθνικών συμφερόντων που εκφράζουν αυτές οι εταιρείες, στο ενεργειακό πρόγραμμα και θεωρώ ότι αυτό θα είναι ένα μεγάλο στοίχημα, και πολιτικά από τις αντιδράσεις της Τουρκίας και οικονομικά από το πώς θα διαχειριστούμε αυτό τον πλούτο.\nΤο τρίτο μεγάλο στοίχημα θα είναι το πώς θα καταφέρουμε να διαμορφώσουμε ένα νέο μοντέλο οικονομικής ανάπτυξης το οποίο να μην στηρίζεται μόνο πάνω στον τομέα των υπηρεσιών, της τουριστικής βιομηχανίας και στον χρηματοπιστωτικό τομέα. Εάν δεν πετύχουμε να εφαρμόσουμε ένα νέο μοντέλο που θα εδράζεται σε όλους τους τομείς, φοβάμαι ότι δεν θα καταφέρουμε να δημιουργήσουμε σταθερές νέες θέσεις με ψηλούς μισθούς. Το τέταρτο μεγάλο στοίχημα είναι να βγάλουμε τον κόσμο από την πείνα και την μιζέρια.\nΑναφέρατε το Κυπριακό ως πρώτο στις προκλήσεις για τη νέα πενταετία. Ποιο θα είναι το πλάνο σας, αν είστε ο επόμενος Πρόεδρος, προκειμένου να αρθεί το αδιέξοδο και δεδομένου της θέσης σας ότι δεν αποδέχεστε επανέναρξη από το σημείο διακοπής στο Κραν Μοντάνα;\nΣυνέχιση των συνομιλιών από εκεί που έμειναν, θα μας οδηγήσει με μαθηματική ακρίβεια είτε σε τουρκική λύση με ολίγον εγγυήσεις και επεμβατικά δικαιώματα, δηλαδή εγγυήσεις αλλά με άλλο όνομα και ολίγον τουρκικά στρατεύματα που με άλλα λόγια θα είναι μια στρατιωτική βάση της Τουρκίας κυρίαρχη όπως το απαιτεί, με μεγάλο αριθμό στρατευμάτων. Ή αν δεν αποδεχτεί ο λαός αυτή τη λύση και δεν έχω αμφιβολία για αυτό, αυτό θα είναι η ταφόπλακα του Κυπριακού. Δεύτερο αδιέξοδο σε επίπεδο διάσκεψης στην παρουσία ΓΓ του ΟΗΕ ή δεύτερο όχι σε δημοψήφισμα, θα λύσει τα χέρια της Τουρκίας. Υπάρχει ο κίνδυνος η διεθνής κοινότητα να μας κατατάξει στον κατάλογο των μη επιλύσιμων προβλημάτων και η Τουρκία θα κινηθεί προς άλλες κατευθύνσεις, μη αποκλειομένης και της προσάρτησης εάν οι διεθνείς συνθήκες το επιτρέπουν.\nΕισηγούμαι ότι πρέπει να ξεφύγουμε από όλα αυτά. Έχουμε χάσει τον προσανατολισμό μας όλες αυτές τις δεκαετίες. Η λύση που είναι υπό διαπραγμάτευση αποτελεί νομιμοποίηση της διχοτόμησης με κατάλυση της Κυπριακής Δημοκρατίας. Γι’ αυτό την απορρίπτω εξ αρχής και η πρόθεση μου, είναι να εξασφαλίσω καθαρή λαϊκή εντολή για το τι λύση θέλει ο λαός μας μέσα από ένα προληπτικό δημοψήφισμα. Έχοντας σαφή εντολή ότι απορρίπτουμε αυτή τη μορφή λύσης, τότε νομιμοποιείται, με δημοκρατικές διαδικασίες ο Πρόεδρος να χαράξει νέα πορεία η οποία θα οδηγεί σε μια πραγματικά δίκαιη και βιώσιμη λύση.\nΑναφέρεστε στις δημοσκοπήσεις και λέτε ότι το 2013 καταφέρατε να τις ανατρέψετε. Το γεγονός ότι σας δείχνουν με τόσο χαμηλά ποσοστά, σας ανησυχεί ή θεωρείτε ότι υπάρχει κάποια σκοπιμότητα; Και τι είναι αυτό που εισπράττεται από τον κόσμο όταν τους μεταφέρετε τη βεβαιότητά σας ότι αυτά τα ποσοστά δεν ανταποκρίνονται στην πραγματικότητα;\nΤο ότι οι δημοσκοπήσεις θα πέσουν έξω, δεν έχω καμιά αμφιβολία. Είμαι έτοιμος να στοιχηματίσω με όποιον θέλει για αυτό. Οι ίδιοι οι δημοσκόποι παραδέχονται ότι 9 στους 10 Κύπριους δεν απαντούν στις δημοσκοπήσεις. Δηλαδή το 90% των πολιτών δεν απαντά. Οι ίδιες οι δημοσκοπήσεις, έχουν απαξιωθεί από τους πολίτες. Δεν μπορείς, αν είσαι επαγγελματίας πραγματικός και δεν θέλεις να τις χρησιμοποιήσεις για χειραγώγηση της κοινής γνώμης, να εξαγάγεις συμπεράσματα από το 10%.\nΠέραν τούτου, εξυπηρετούνται σκοπιμότητες. Βολεύει και τα τρία επιτελεία να με δείχνουν με χαμηλά ποσοστά οι δημοσκοπήσεις. Και τον Νίκο Αναστασιάδη, διότι ξέρει ότι μόνο εγώ τον κερδίζω στο β’ γύρο και το επιτελείο Νικόλα Παπαδόπουλου για να ρίχνει το σύνθημα της χαμένης ψήφου και το επιτελείο Μαλά για συσπείρωση του κόσμου της Αριστεράς.\nΟ κόσμος όταν το συζητούμε, όντως διερωτάται πώς μπορούν να ανατραπούν οι δημοσκοπήσεις. Όταν το βάλουμε κάτω με αριθμούς και όχι σε ποσοστά, τότε εύκολα συνειδητοποιούν ότι ανατρέπονται οι δημοσκοπήσεις. Το βιώσαμε το 2013, θα το δούμε ξανά και σήμερα.\nΟΙ ΠΟΛΙΤΕΣ ΑΠΟΦΑΣΙΖΟΥΝ ΓΙΑ ΤΗΝ ΠΟΡΕΙΑ ΤΗΣ ΧΩΡΑΣ\nΚλείνοντας, ποιο είναι το μήνυμα που θέλετε να στείλετε στον κυπριακό λαό;\nΟι πολίτες θα πρέπει να αποφασίσουν οι ίδιοι και αυτό θα πράξουν με την ψήφο ή τη συμμετοχή τους, το τι πορεία θέλουν να πάρει η χώρα και στο Κυπριακό και στην οικονομία. Απευθύνομαι κυρίως στις 110χιλιάδες που με στήριξαν και κάναμε εκείνο το μεγάλο ταξίδι, που λίγο έλειψε να ανατρέψει όλο το σύστημα και το κατεστημένο αποδεικνύοντας πόση δύναμη έχουν οι πολίτες, να το επαναλάβουμε.\nΑπευθύνομαι όμως και σε όλες εκείνες τις χιλιάδες των πολιτών που συνάντησα και συναντώ ακόμα και δηλώνουν απογοητευμένοι για την ψήφο που έδωσαν είτε στον Νίκο Αναστασιάδη, είτε στον Σταύρο Μαλά και να τους καλέσω όλους αυτούς του πολίτες, εάν θέλουν τερματισμό της διακυβέρνησης Νίκου Αναστασιάδη, να σκεφτούν ποια είναι εκείνη η υποψηφιότητα που κερδίζει τον Νίκο Αναστασιάδη στον β’ γύρο και να στηρίξουν εκείνη την υποψηφιότητα. Να κρίνουν επίσης στον α’ γύρο, ποιον θεωρούν ως τον πλέον κατάλληλο να χειριστεί το Κυπριακό, ποιον εμπιστεύονται για το όραμά του για την κοινωνικοοικονομική πολιτική και αυτόν να στηρίξουν.\nΜΕ ΠΡΟΣΕΓΓΙΣΑΝ ΝΑ ΑΠΟΣΥΡΘΩ\nΤώρα που φτάνουμε στο τέλος της προεκλογικής, όλο αυτό το διάστημα, είτε επίσημα, είτε ανεπίσημα, υπήρξαν περιπτώσεις που σας προσέγγισαν από άλλα επιτελεία για να αποσύρετε την υποψηφιότητά σας;\nΕπίσημα όχι, αλλά ανεπίσημα έγιναν διάφορες κρούσεις, οι οποίες κατά την άποψη μου εκφράζουν και ένα αίσθημα ανασφάλειας και αβεβαιότητας. Αυτό είναι το μήνυμα που εκπέμπουν και αποδεικνύουν ταυτόχρονα ότι και οι ίδιοι δεν πιστεύουν σε αυτές τις δημοσκοπήσεις. Διαφορετικά, από την ώρα που οι δημοσκοπήσεις μου δίνουν 2,3 και 4% δεν θα έπρεπε κάποιος να έχει τόση επιμονή στο να με πείσουν έμμεσα ή άμεσα να αποσυρθώ και να στηρίξω άλλη υποψηφιότητα.\nΑπό συγκεκριμένο επιτελείο έγινε αυτό;\nΔεν ήταν μόνο ένα. Αλλά η θέση μου ήταν από την αρχή ξεκάθαρη. Κάνω αυτό που θεωρώ ως καθήκον μου, να δώσω εναλλακτική επιλογή στους πολίτες και στο Κυπριακό και στην οικονομικο-κοινωνική πολιτική και αυτό θα πράξω μέχρι τέλους.\nΣας είπαν ότι θα σας αποδώσουν ευθύνες εάν τυχόν δούμε μια επανάληψη του β΄ γύρου των προεδρικών εκλογών του 2013;\nΑυτό είναι κυρίως μια απειλή που εκπέμπουν μέσω του διαδικτύου, αλλά νομίζω ότι δεν θα τολμήσουν καν να το επιχειρήσουν εάν δεν είμαι στο β’ γύρο, για ένα πολύ απλό λόγο. Εάν ένας που έχει τη στήριξη του μεγαλύτερου και ιστορικότερου κόμματος του τόπου δεν καταφέρει να περάσει στο β’ γύρο ή στηρίζεται από πέντε- έξι κόμματα και από κινήσεις πολιτών και δεν περάσει πάλι στο β’ γύρο, τότε δεν νομίζω ότι του φταίνε οι άλλοι υποψήφιοι. Αν είχα τέτοια στήριξη θα έβαζα στόχο, χαριτολογώντας, να κερδίσω από τον πρώτο γύρο.\nΘα είχατε προτίμηση για συνεργασία στο β’ γύρο;\nΘα πάρω το ενδεχόμενο ότι θα είμαι εγώ στο β’ γύρο. Στο Κυπριακό υπάρχουν συγκλίσεις με κάποιες πολιτικές δυνάμεις, στην οικονομία υπάρχουν με άλλες πολιτικές δυνάμεις. Είναι για αυτό που λέω ότι για όσους πολίτες πραγματικά θέλουν αλλαγή και στο Κυπριακό και στην οικονομική και κοινωνική πολιτική, η μόνη υποψηφιότητα που δίνει προοπτική και εναλλακτική λύση, είναι η δική μου υποψηφιότητα. Ο μεν Σταύρος Μαλάς στο Κυπριακό είναι η συνέχιση της πολιτικής του Νίκου Αναστασιάδη, ο δε Νικόλας Παπαδόπουλος στην οικονομία είναι η συνέχιση της πολιτικής του Νίκου Αναστασιάδη.\nΕκείνο που λέω συχνά είναι ότι δεν πρόκειται να συμβιβαστώ σε θέματα αρχών για να εξασφαλίσω στήριξη από κομματικές ηγεσίες. Αν οι πολίτες με στηρίξουν και βρεθώ στο β’ γύρο, αυτό θα είναι και απόδειξη ότι οι κομματικές ηγεσίες δεν μπορούν να εκλέγουν Πρόεδρο της Δημοκρατίας. Τον εκλέγουν οι πολίτες αυτονομημένα με τη δική τους ανεξάρτητη σκέψη και βούληση. Άρα αυτό από μόνο του θα είναι ένα μάθημα προς τις κομματικές ηγεσίες. Δεν έχω τη αλαζονεία να αρνηθώ διάλογο, αλλά δεν θα συμβιβαστώ σε θέματα αρχών, ούτε θα μπω στη λογική του πάρε- δώσε για να εξασφαλίσω στήριξη και να μοιράσω υπουργεία.\nΑντιστρέφοντάς το, υπήρξαν άτομα που σας προσέγγισαν, να τάξουν σε εσάς υπουργείο;\nΑυτό έγινε έντονα το 2013 μετά τον πρώτο γύρο.\nΤώρα, σας είπαν για παράδειγμα αφού δεν θα περάσετε στο β’ γύρο, σας δίνουμε το Υπουργείο Εξωτερικών και να μας στηρίξετε;\nΑυτά τα γράφουν και κάποιοι στο διαδίκτυο. Απευθείας σε μένα δεν ήρθε κανένας. Έμμεσα, μέσω του περιβάλλοντός μου ή μέσω φίλων, έγιναν τέτοιες παροτρύνσεις οι οποίες για μένα είναι εντελώς ανόητες.\n25+1 ΠΡΟΤΑΣΕΙΣ ΓΙΑ ΤΟΝ ΠΡΩΤΟ ΧΡΟΝΟ\nΠαρουσιάσετε πρόσφατα μέρος του προεκλογικού της προγράμματος με ναυαρχίδα, τις 25 συν 1 προτάσεις για τον πρώτο χρόνο της διακυβέρνησης. Γιατί θέτετε αυτό το χρονοδιάγραμμα;\nΈχει να κάνει με αυτές τις προτεραιότητες και τα στοιχήματα που αναφέραμε προηγουμένως. Από τη μια παραθέτω το μοντέλο ή το όραμα για ένα νέο οικονομικό μοντέλο ανάπτυξης για την ευφυή Κύπρο και από την άλλη επειδή λέω ότι αυτό δεν μπορεί να υλοποιηθεί σε 2-3 χρόνια και επειδή έχει μεγάλες προκλήσεις μπροστά της η κοινωνία και η χώρα, καταθέτω 25 προτάσεις οι οποίες μπορούν μέσα σε σύντομο χρονικό διάστημα και χωρίς ιδιαίτερα ψηλό κόστος για το κράτος να βελτιώσουν την ποιότητα ζωής των ανθρώπων και να κρατήσουν ταυτόχρονα και κόσμο στην ύπαιθρο.\nΣε πολλές από αυτές τις προτάσεις, περιλαμβάνονται και παροχές ή και επαναφορά παλαιότερων επιδομάτων. Αφορούν κούρεμα δανείων, αποκατάσταση κατόχων αξιογράφων, αποκατάσταση ταμείων προνοίας και διάφορα άλλα. Είναι εφικτά αυτά με τα οικονομικά δεδομένα της Κύπρου;\nΑυτά τα δύο δεν έχουν κόστος για το κράτος, ούτε σεντ. Αυτή είναι η διαφορά μου με την πρόταση της Κυβέρνησης, αλλά και του Νικόλα Παπαδόπουλου. Δεν συμφωνώ με το να συμμετέχει το δημόσιο - δηλαδή οι φορολογούμενοι - στην αποζημίωση των καταθετών για παράδειγμα. Πρότεινα ένα ταμείο το οποίο να είναι κερδοφόρο. Ένας χρηματοοικονομικός οργανισμός διευκολύνσεων ο οποίος θα είναι σαν οργανισμός κερδοφόρος όπως είπα, για να προσελκύσει επενδυτές να αγοράσουν τα ομόλογά του. Να φέρουν κεφάλαια μέσα από την εξαγορά ομολόγων αυτού του ταμείου με κίνητρο από την κυβέρνηση, αυτοί οι επενδυτές να ξέρουν ότι πέραν της κερδοφορίας, το γεγονός πώς ό,τι κερδίσουν από αυτό το ταμείο θα είναι αφορολόγητο.\nΤο πακέτο, όπως είναι, οδηγεί με την εξαγορά των δανείων από τις τράπεζες σε ένα κούρεμα που θα κάνουν οι ίδιες οι τράπεζες. Αν δεν το πράξει το κράτος μέσα από μια τέτοια προσέγγιση θα πάνε οι ίδιες οι τράπεζες κάτω από την πίεση της Ευρωπαϊκής Κεντρικής Τράπεζας για τα μη εξυπηρετούμενα δάνεια, σε πώληση των δανείων σε πολύ πιο χαμηλή τιμή απ’ ό,τι εισηγούμαι και κατά συνέπεια θα κάνουν πολύ μεγαλύτερο κούρεμα. Και οι τράπεζες θα ζημιώσουν σε αυτή την περίπτωση και θα μείνουν και εκτεθειμένοι οι οφειλέτες που έχουν υποθηκευμένα και κυρίως την πρώτη κατοικία.\nΣτην περίπτωση της αποκατάστασης των αξιογράφων και των κουρεμένων, η πρόταση η δική μου είναι να συμβάλουν οι ίδιες οι τράπεζες που επωφελήθηκαν. Εισηγούμαι να μπει ένα ειδικό τέλος 3% πάνω στα λειτουργικά τέλη των τραπεζών.


Πρώτη καταχώρηση: Κυριακή, 8 Αυγούστου 2021, 18:20\nΜε δάκρυα χαράς να γεμίζουν τα μάτια της, αλλά και ένα λαμπρό χαμόγελα που είχε και πάλι στην αγκαλιά της την τετράχρονη κόρης της εμφανίστηκε στο αεροδρόμιο «Ελευθέριος Βενιζέλος» η Νικόλ Κυριακοπούλου.\nΗ έμπειρη αθλήτρια μπορεί να έχει ζήσει πολλές έντονες στιγμές στη καριέρα της, οι οποίες μάλιστα συνοδεύτηκαν με την κατάκτηση ενός μεταλλίου, ωστόσο η συμμετοχή και ένα καλό πλασάρισμα στους Ολυμπιακούς Αγώνες του Τόκιο ήταν για εκείνη αυτό που επιζητούσε τον τελευταίο ενάμιση χρόνο.\n«Θα μπορούσα να μην ήμουν καν εκεί. Η χρονιά θα μπορούσε να είχε πάει χαμένη, όταν έμεινα 14 ημέρες στο σπίτι άρρωστη από τον κορονοϊό ή όταν λίγο αργότερα τραυματίστηκα. Τελικά έφτασα στο Μισάτο κι ήμουν τόσο ευτυχισμένη. Δεν με ενοχλούσε ούτε ο εγκλεισμός, ούτε το φαγητό που σε κάποιους δεν άρεσε τόσο. Ζούσα τη στιγμή, στους τέταρτους Ολυμπιακούς της καριέρας μου.\nΚαι επέστρεψα από το Τόκιο με την όγδοη θέση. Οπότε τα δάκρυα χαράς που έχω τώρα οφείλονται στην αποφόρτιση από την πίεση που είχαν δημιουργήσει οι συνθήκες της σεζόν. Ο τελικός θα μπορούσε να είχε πάει καλύτερα, ωστόσο αποδείχθηκε ότι η απόφαση των διοργανωτών να πάνε τον πήχη από το 4.50μ στο 4.70μ, ήταν λανθασμένη.\nΚαι μέσα σε όλα αυτά ακούγαμε όλα όσα συνέβαιναν στην Ελλάδα με τις φωτιές. Πραγματικά ανείπωτη η τραγωδία», είπε η Κυριακοπούλου, ενώ η πρόεδρος της Ομοσπονδίας, Σοφία Σακοράφα, την ευχαρίστησε για την προσπάθεια που κατέλαβε στη διοργάνωση και την παρότρυνε να συνεχίσει με το ίδιο πόθος και ζήλο, που αποτελούν πρότυπο για τα νεότερα παιδιά.\nΛίγο αργότερα προσγειώθηκε στο αεροδρόμιο Ελευθέριος Βενιζέλος, η πτήση της ομάδας των βαδιστών της ελληνικής ομάδας, που επέστρεψε στην Αθήνα και μαζί της, η αθλήτρια που έκλεψε τις εντυπώσεις, η Αντιγόνη Ντρισμπιώτη. Η έμπειρη αθλήτρια δεν είναι απλά η όγδοη Ολυμπιονίκης στα 20χλμ. βάδην, αλλά η τρίτη Ευρωπαία φέτος στο αγώνισμα.\nΗ αθλήτρια εμφανώς συγκινημένη δέχθηκε τις αγκαλιές της προέδρου του ΣΕΓΑΣ, αλλά και τις ευχές του υπουργού Αθλητισμού, Λευτέρη Αυγενάκη, ο οποίος βρέθηκε στο αεροδρόμιο για να υποδεχθεί τους αθλητές και τις αθλήτριες του βάδην. Την Ντρισμπιώτη περίμενε μία ακόμη έκπληξη, αφού στο αεροδρόμιου ήταν για να την αγκαλιάσουν η πρόεδρος του συλλόγου της, ΑΣΣ Αλέξανδρος Μακεδονίας και παλιά πρωταθλήτρια του βάδην, Χριστίνα Δέσκου και ο τεχνικός διευθυντής του συλλόγου, Νίκος Χαλάτσης.\nΜαζί με την Αντιγόνη Ντρισμπιώτη επέστρεψε και ο προπονητής της Ναπολέων Κεφαλόπουλος, ο οποίος μάλιστα αφού δέχθηκε τα συγχαρητήρια και την ανθοδέσμη από την πρόεδρο της ομοσπονδίας, Σοφία Σακοράφα, της χάρισε την αναμνηστική μασκότ της διοργάνωσης.\nΟ Αλέξανδρος Παπαμιχαήλ είναι ένα από τα πιο έμπειρα μέλη της ελληνικής ομάδας, ένας αθλητής με παρουσία σε όλες τις μεγάλές διοργανώσεις. Ο αθλητής μας αυτή τη φορά δεν πήγε όσο καλά θα ήθελε. «Τελικά η κούραση από τους διαδοχικούς αγώνες φάνηκε στη διοργάνωση του Τόκιο.\nΔεν ήταν αυτό που ήθελα για τη συμμετοχή μου στη διοργάνωσή, στο τελευταίο μάλιστα 5οάρι της καριέρας μου. Οι συνθήκες ήταν αρκετά δύσκολες και με επηρέασαν. Από εδώ και πέρα πρέπει να ξεκουραστώ, γιατί το σώμα μου το έχει μεγάλη ανάγκη και συνεχίζω για την επόμενη χρονιά», είπε ο Έλληνας αθλητής.\n«Ήταν πολύ όμορφη εμπειρία, προσπάθησα να κάνω μια καλή διαχείριση δυνάμεων και να πετύχω το καλύτερο δυνατό όπως κι έγινε. Έχω το χρόνο μπροστά μου να κυνηγήσω συμμετοχές σε Ολυμπιακούς Αγώνες, αρκεί να είμαι υγιής και να συνεχίσω να δουλεύω το ίδιο σκληρά.\nΉμασταν λίγο άτυχοι που δεν ζήσαμε την εμπειρία του ολυμπιακού χωριού και δεν περάσαμε χρόνο με την υπόλοιπη ομάδα. Χάρηκα πάρα πολύ με την επιτυχία της Αντιγόνης, συγκινήθηκα», είπε η νεαρότερη της ομάδας των βαδιστών, Κυριακή Φιλτισάκου, εμφανώς χαρούμενη από τη συμμετοχή της στη διοργάνωση, την οποία περίμεναν στο αεροδρόμιο, άνθρωποι του συλλόγου της, της Ανατολής Νέας Ιωνίας.\nΣτην Αθήνα επέστρεψε σήμερα και ο αρχηγός της αποστολής Παναγιώτης Δημάκος, εμφανώς ικανοποιημένος από την προσπάθεια που κατέλαβαν όλοι οι αθλητές στη διάρκεια της παραμονή τους, στο Τόκιο, όσο και ο φυσιοθεραπευτής, Γιάννης Δεφίγγος.\nΝωρίς το πρωί της Κυριακής έφτασαν στην Αθήνα, ο γιατρός της Ομοσπονδίας, Διονύσης Χίσσας και η φυσιοθεραπεύτρια, Ελισάβετ Αναστασάκη. Η πρόεδρος του ΣΕΓΑΣ Σοφία Σακοράφα είχε την ευκαιρία να υποδεχθεί όλα τα μέλη της ελληνικής ομάδας που συμμετείχαν στη διοργάνωση, να τους εκφράσει τα συγχαρητήρια της και τη στήριξη τους στην προσπάθεια, που θα κάνουν πλέον για τους επόμενους Ολυμπιακούς, το 2024 στο Παρίσι.\nΤελευταία ενημέρωση: Κυριακή, 8 Αυγούστου 2021, 18:32\nΟλυμπιακός-ΠΑΟΚ 2-0 (Ημίχρονο)


Ασθενής με αναφερόμενη δυσκαταποσία - Πλιούτας Ιωάννης ΩΡΛ\nHome » Ασθενής με αναφερόμενη δυσκαταποσία\nΑσθενής ♀ 54 ετών προσήλθε στο ιατρείο παραπονούμενη για άλγος τραχήλου κατά την κατάποση, καθώς και αίσθημα ξένου σώματος. Τα συμπτώματα άρχονταν από έτους, με έξαρση τις τελευταίες 3 ημέρες. Το άλγος χαρακτηριστικά ήταν νυγμώδες, επίμονο ως προς τη συχνότητά του, σταθερής εντάσεως και μάλιστα τέτοιας, ώστε να προκαλεί αϋπνία στην ασθενή. Επίσης, το άλγος αυτό επιτεινόταν με την καταποτικές και τις κινήσεις της κεφαλής.\nΗ ασθενής ήταν απύρετη, χωρίς οιαδήποτε σημεία φλεγμονής, σε επισκόπηση ή ψηλάφηση. Συγκεκριμένα, κατά την επισκόπηση δεν είχε ανταλγική θέση της κεφαλής.\nΣτοματοφάρυγγας: ουδέν το ίδιον, πλην εικόνας αμυγδαλεκτομής.\nΤυμπανικοί υμένες – ρίς: ουδέν το ίδιον.\nΚατά την ψηλάφηση του τραχήλου, όμως, ευρέθη εντοπισμένο άλγος του αριστερού ημίσεος τραχήλου, που επιτεινόταν με την πίεση.\nΗ ενδοσκόπηση του λάρυγγα με εύκαμπτο ενδοσκόπιο που εκτελέστηκε προς αποκλεισμό παθήσεων του ρινοφάρυγγα, στοματοφάρυγγα και κατώτερου φάρυγγα ήταν αρνητική (χωρίς ιδιαίτερα ευρήματα δηλαδή).\nΗ διαφορική διάγνωση τέτοιων συμπτωμάτων είναι πολλαπλή και περιλαμβάνει:\nΠεραιτέρω διαγνωστική διερεύνηση\nΈγινε διαστοματικά ψηλάφηση με το δείκτη του αριστερού αμυγδαλικού βόθρου, η οποία προκάλεσε επίταση του άλγους και ψηλάφηση μορφώματος πίσω από τον αμυγδαλικό βόθρο (όπως είπαμε η αμυγδαλή είχε αφαιρεθεί παλαιότερα).\nΛόγω του ευρήματος αυτού με την ψηλάφηση του αμυγδαλικού βόθρου, κρίθηκε σκόπιμος ο απεικονιστικός έλεγχος του τραχήλου και συγκεκριμένα παραγγέλθηκε αρχικά πλαγία ακτινογραφία τραχήλου προς ανάδειξη της βελονοειδούς αποφύσεως. Η εμφάνιση της ακτινογραφίας δικαίωσε τον ιατρό, καθώς ανεδείχθη μακρά βελονοειδής απόφυση και ετέθη η διάγνωση του Συνδρόμου μακράς βελονοειδούς (αλλιώς λέγεται και Σύνδρομο Eagle). Συγκεκριμένα, στις δύο ακόλουθες λήψεις φαίνεται μια μακρά βελονοειδής απόφυση να εκφύεται από το κρανίο στο βελονομαστοειδικό τρήμα και συνεχίζοντας προς τον τράχηλο να φτάνει έως πίσω από την αμυγδαλή.\nΑκολούθως, παραθέτουμε εντυπωσιακές εικόνες από ανασύσταση της μαγνητικής τομογραφίας που έκανε η ασθενής σε τρισδιάστατες εικόνες με το σύστημα Osirix της Apple.\nΤο σύνδρομο Eagle αναλύεται περαιτέρω σε ειδική θέση στο menu “Παθήσεις κεφαλής και τραχήλου”.


Ο Τζόλης θα την πατήσει με το σύνδρομο του Σαββιδοτεχνείου στη Νόριτς\nΟ Χρηστάκης ο Τζόλης νόμισε στη Νόριτς ότι έχει να κάνει με το Σαββιδοτεχνείο, που ήταν έτοιμο να τον χειροκροτήσει ό,τι κι αν έκανε στον ΠΑΟΚ. Κερδίζει πέναλτι η Νόριτς με τη Λίβερπουλ και πάει ο Χρηστάκης και βουτάει την μπάλα να το χτυπήσει. Την είδε αστεράτος ο Χρήστος. Χωρίς να έχει πάρει εντολή από τον προπονητή του. Νόμιζε ότι έχει τον Γκαρσία στον πάγκο. Το σουτάρει, το αποκρούσει ο τερματζής της Λίβερπουλ, 0-3 το κοντέρ. Και τον έδωσε στεγνά αυτός ο Γερμανός προπονητής της Νόριτς. Ο Τζόλης, έτσι και έχει τα μυαλά του στη θέση τους, πρώτο όνομα θα γίνει στην Αγγλία. Έτσι κι απαλλαγεί από το σύνδρομο του Σαββιδοτεχνείου.


Wall Street: Πτωτικά το άνοιγμα της Τετάρτης μετά τις ανακοινώσεις για τον πληθωρισμό | mononews\nWall Street: Πτωτικά το άνοιγμα της Τετάρτης μετά τις ανακοινώσεις για τον πληθωρισμό\n9 Νοεμβρίου 2021 17:39 Τελευταία ενημέρωση:5:40 μμ\nΠτωτικά κινούνται στο άνοιγμα της Τρίτης οι βασικοί δείκτες της Wall Street, στον απόηχο των ανακοινώσεων για τον δείκτη τιμών παραγωγού.\nΤο υπουργείο Εμπορίου των ΗΠΑ ανακοίνωσε πως ο δείκτης τιμών παραγωγού τον Οκτώβριο κατέγραψε αύξηση 0,6% σε σχέση με τον προηγούμενο μήνα, ενώ σε ετήσια βάση παρέμεινε στο 8,6%. Η άνοδος ήταν σύμφωνη με τις εκτιμήσεις των αναλυτών.\nΤην Τετάρτη το υπουργείο Εμπορίου αναμένεται να ανακοινώσει την αντίστοιχη μέτρηση για τον δείκτη τιμών καταναλωτή.\nΠάντως, πάρα την αύξηση του δείκτη τιμών παραγωγού, η απόδοση των 10ετών αμερικανικών ομολόγων υποχωρεί ελαφρά στο επίπεδο του 1,44%.\nΣτο ταμπλό, πτωτικά κινείται η μετοχή της Palantir (-9,80%) παρά το ότι ανακοίνωσε αύξηση 36% των εσόδων ενώ προέβλεψε ένα ισχυρό τέταρτο τρίμηνο. Αντίθετα, άλμα 32,83% σημειώνει η μετοχή της εταιρείας προγραμματισμού βιντεοπαιχνιδιών Roblox, παρά την υποχώρηση των εσόδων σε σχέση με την αντίστοιχη περσινή περίοδο, καθώς σύμφωνα με τα αποτελέσματα που ανακοίνωσε κατέγραψε σημαντική αύξηση στις παραγγελίες.\nΠτώση 2,53% καταγράφει η Robinhood η οποία ανακοίνωσε πως εντόπισε μια επίθεση που προκάλσε διαρροή ονομάτων και emails πελατών της, την ώρα που δημοσίευμα του Bloomberg θέλει την ΕΕ να ετοιμάζει περιορισμούς στις προμήθειες (order flow payment)των brokers στις συναλλαγές.\nΆνοδος 5,99% σημειώνει η μετοχή της General Electric, η οποία ανακοίνωσε πως προχωρά στη διάσπασή της σε 3 εταιρείες.\nΣε αυτό το κλίμα, λίγο μετά την πρώτη ώρα από το άνοιγμα της αγοράς, o Dow Jones κινείται στις 36.309,96 μονάδες με πτώση -0,34%, ο S&P 500 στις 4.689,08 μονάδες, με πτώση -0,27% και ο Nasdaq στις 15.922,57 μονάδες με απώλειες -0,37%


Αλλαγή συντελεστή Φ.Π.Α. στην διαχείριση του e-shop σας | BNSPRO\nΔιαχείριση Φόρων e-shop\nΑρχικήΕταιρικά Νέα & ΆρθραΑλλαγή συντελεστή Φ.Π.Α. στην διαχείριση του e-shop σας\nΑλλαγή συντελεστή Φ.Π.Α. στην διαχείριση του e-shop σας\n31.05.2016. Εταιρικά Νέα & Άρθρα BNSPRO\nΑπό 01/06/2016 οι ισχύοντες συντελεστές ΦΠΑ αλλάζουν, οπότε και θα πρέπει οι διαχειριστές των eshop να κάνουν τις απαραίτητες αλλαγές στο πάνελ διαχείρισης τους.\nΟ ισχύων νόμος αναφέρει πως:\nα) ο κανονικός συντελεστής (από 23%) αυξάνεται σε 24%,\nΕπισημαίνεται ότι, οι μειωμένοι κατά 30% συντελεστές που ισχύουν στα νησιά του Αιγαίου, για τα οποία εξακολουθούν να εφαρμόζονται οι μειωμένοι συντελεστές, διαμορφώνονται αντίστοιχα σε 17%, 9% και 4%.\nΠεραιτέρω, από 1/6/2016 δεν ισχύουν οι μειωμένοι συντελεστές του άρθρου 21 του Κώδικα ΦΠΑ (ν. 2859/2000) για τα νησιά Σύρο, Θάσο, Άνδρο, Τήνο, Κάρπαθο, Μήλο, Σκύρο, Αλόννησο, Κέα, Αντίπαρο και Σίφνο.\nΠως θα πραγματοποιήσετε την αλλαγή του ΦΠΑ στο eshop σας από το πάνελ διαχείρισης?\n- Για την custom πλατφόρμα της BNSPRO:\nΑπό το κεντρικό μενού πηγαίνετε Ρυθμίσεις > Ρυθμίσεις Καταστήματος και από εκεί αλλάζετε την τιμή στο πεδίο Φ.Π.Α. από 23.00 σε 24.00 .\nΓια να κάνετε αλλαγές στα νησιά που δεν έχουν πλέον μειωμένο συντελεστή, πλοηγηθείτε από το κεντρικό μενού Ρυθμίσεις > Μεταφορικά > Ζώνες και εκεί επεξεργασθείτε τις επιθυμητές ζώνες ώστε να μεταφέρετε τα νησιά αυτά από την ζώνη με μειωμένο συντελεστή στην ζώνη με το κανονικό.\n- Για CS-Cart:\nΑπό το μενού διαχείρισης (επάνω δεξιά) πηγαίνετε ΔΙΑΧΕΙΡΗΣΗ > ΜΕΤΑΦΟΡΙΚΑ & ΦΟΡΟΙ > ΦΟΡΟΙ. Από εκεί επεξεργάζεσθε κάθε κανόνα εφαρμογής Φ.Π.Α. πατώντας το αντίστοιχο εικονίδιο. Στην επόμενη οθόνη πλοηγηθείτε στο 2ο tab “Ποσοστά Φόρου” και αντικαταστήστε το 2ο πεδίο “Βαθμός” με τον νέο ποσοστό Φ.Π.Α..\nΓια να μετατρέψετε τις ζώνες φορολόγησης, δηλαδή να μεταφέρετε τα νησιά που δεν έχουν πλέον μειωμένο συντελεστή, θα πλοηγηθείτε από το μενού διαχείρισης ΔΙΑΧΕΙΡΗΣΗ > ΜΕΤΑΦΟΡΙΚΑ & ΦΟΡΟΙ > ΤΟΠΟΘΕΣΙΕΣ και από εκεί θα επεξεργασθείτε κάθε ζώνη ξεχωριστά.\n- Για WooCommerce:\nΑπό το κεντρικό μενού πηγαίνετε WooCommerce > Φόρος > Κανονικές Τιμές. Εκεί επεξεργάζεσθε το πεδίο “Βαθμολογία” για κάθε έναν συντελεστή.\nΔιαβάστε περισσότερα για τις Υπηρεσίες eCommerce που προσφέρουμε ή επικοινωνήστε σήμερα μαζί μας στο 2310241247 και μάθετε περισσότερα.\n- Για Magento:\nΑπό το κεντρικό μενού πηγαίνετε Πωλήσεις > Φ.Π.Α. > Διαχείριση Φορολογικών Συντελεστών και πατήστε επάνω στον επιθυμητό “Tax Identifier” (π.χ. Φ.Π.Α. για Ελλάδα). Εκεί αλλάζετε το πεδίο “Rate Percent”.\n- Για Prestashop:\nΑπό το κεντρικό μενού πηγαίνετε ΕΝΤΟΠΙΟΤΗΤΑ > Φόροι και επεξεργάζεσθε κάθε συντελεστή ξεχωριστά. Το πεδίο του συντελεστή ονομάζεται “Τιμή”.\n- Για το OpenCart:\nΑπό το κεντρικό μενού πηγαίνετε Σύστημα > Τοπική Προσαρμογή > Φόροι > Φορολογικοί Συντελεστές και εκεί επεξεργάζεσθε κάθε συντελεστή ξεχωριστά. Το πεδίο που θα πρέπει να αλλάξετε είναι το “Φορολογικός Συντελεστής”.\n- Για το Drupal Commerce:\nΕπικοινωνήστε μαζί μας και θα πραγματοποιήσουμε εμείς τις αλλαγές, δωρεάν.\nΣημείωση: Μην ξεχάσετε μετά από κάθε αλλαγή να πατήσετε το αντίστοιχο κουμπί της Αποθήκευσης των αλλαγών σας.\nΕάν αντιμετωπίσετε οποιοδήποτε πρόβλημα, μην διστάσετε να επικοινωνήσετε μαζί μας στο 2310241247.


Η Αντζελίνα σχολίασε το νέο τρέιλερ του Bachelor στον Alpha με τον epic τρόπο - Queen.gr\nΝέο τρέιλερ για το Bachelor με απίθανα σχόλια.\nΑλέξη Παππά ακούμε αλλά Αλέξη Παππά δεν βλέπουμε! Το νέο τρέιλερ του Bachelor στον Alpha είναι γεγονός, τη σκηνοθεσία έκανε ο Κωνσταντίνος Ρήγος και μιλάμε για παραμύθι κανονικό!\nΣτο τρέιλερ δεν βλέπουμε τον Εργένη που θέλει να μονοπωλήσει τα βράδια του χειμώνα αλλά πολλές πριγκίπισσες του παραμυθιού που διεκδικούν την καρδιά του.\nΤο τρέιλερ στο Youtube ξεπέρασε τις 26 χιλιάδες προβολές σε λίγες ώρες!\nΣτο πρώτο κύκλο του Bachelor, ο Παναγιώτης Βασιλάκος επέλεξε την Νικόλ Τσομπανίδου αλλά τελικά η σχέση τους κράτησε μόνο μερικούς μήνες.\nΗ κοκκινομάλλα Νικόλ έχει ήδη προχωρήσει στη ζωή της αλλά υπάρχει μια ακόμα κοκκινομάλλα στο νέο τρέιλερ! Την ύπαρξη της κοκκινομάλλας αυτής, δεν παρέλειψε να σχολιάσει με epic τρόπο η Αντζελίνα (η οποία έχει χάσει πολλά κιλά μετά το παιχνίδι), ένα από τα κορίτσια που κέρδισαν τις εντυπώσεις στον πρώτο κύκλο του Bachelor.\nΣχόλιο έκανε και η Ναταλία Γερμανού για το νέο τρέιλερ του ριάλιτι, η οποία υπήρξε μεγάλη φαν του παιχνιδιού και στον πρώτο κύκλο του!\nΔες και τα δύο σχόλια παρακάτω\nΣτην πρώτη σεζόν, ο Παναγιώτης Βασιλάκος επέλεξε τη Νικόλ\nΦέτος, θα δούμε τον Αλέξη Παππά σε ρόλο Bachelor\nΒέβαια στο trailer δεν τον είδαμε\nΗ Ναταλία Γερμανού σχολίασε το μαγευτικό τρέιλερ\nΑλλά η Αντζελίνα του πρώτου κύκλου είδε κοκκινομάλλα ξανά και φοβήθηκε


Παίχτη από την Παρί πήρε ο Παναιγιάλειος! – Matchnews.gr\nΠαίχτη από την Παρί πήρε ο Παναιγιάλειος!\nΣτην απόκτηση του Κεράν Βερσέ προχώρησε ο Παναιγιάλειος. Ο νεαρός επιθετικός αγωνιζόταν στη β ομάδα της Παρί Σεν Ζερμέν, ενώ έχει συμμετοχές και με την εθνική ομάδα της Αϊτής!\nΣυγκεκριμένα ο Παναιγιάλειος Γ.Σ. ανακοινώνει την απόκτηση του επιθετικού Queran Verset. Ο 21χρονος ποδοσφαιριστής που αγωνιζόταν στην β΄ ομάδα της Παρί Σεν Ζερμαίν έχει διπλή υπηκοότητα (Γαλλία – Αϊτή), ενώ έχει συμμετοχές με την Εθνική ομάδα της Αϊτής.


Αυλαία στην German Wings ρίχνει η Lufthansa - Fpress.gr\nΑυλαία στην German Wings ρίχνει η Lufthansa\nΔυσοίωνες εκτιμήσεις για την πορεία των αερομεταφορών\n07 Απρ 2020 - 20:51\nΤην παύση της λειτουργίας της θυγατρικής της εταιρείας German Wings ανακοίνωσε η Lufthansa στο πλαίσιο ενός ευρύτερου προγράμματος αναδιάρθρωσης και σε προσπάθεια να αντιμετωπιστεί η κρίση που προκαλεί η επιδημία του κορονοϊού.\nΟι αποφάσεις που έλαβε σήμερα η γερμανική εταιρεία επηρεάζουν το σύνολο των δραστηριοτήτων της. Το Εκτελεστικό Συμβούλιο της Lufthansa προβλέπει πως προβλέπει ότι η αεροπορική βιομηχανία δεν θα μπορέσει να επιστρέφει στα προ-κορονοϊού επίπεδα γρήγορα, καθώς θα χρειαστούν μήνες έως ότου να αρθούν εντελώς οι παγκόσμιοι περιορισμοί και χρόνια μέχρι η παγκόσμια ζήτηση για αεροπορικά ταξίδια να επιστρέψει στα προ-κρίσης επίπεδα.\nΒάσει αυτής της εκτίμησης, το Εκτελεστικό Συμβούλιο αποφάσισε να θέσει σε εφαρμογή εκτεταμένα μέτρα για να περιορίσει μακροπρόθεσμα τη δυναμικότητα πτήσεων και τις λειτουργίες διοίκησης.\nΣτη Lufthansa, εκτός λειτουργίας θα βγουν έξι Airbus A380 και επτά A340-600, καθώς και πέντε Boeing 747-400.\nΕπιπλέον, 11 Airbus A320 θα αποσυρθούν από τις short-haul πτήσεις. Για τα έξι A380 είχε ήδη δρομολογηθεί η πώλησή τους στην Airbus το 2022.\nΗ απόφαση να αποσυρθούν επτά A340-600 και πέντε Boeing 747-400 πάρθηκε βάση στα περιβαλλοντικά, αλλά και οικονομικά μειονεκτήματα που παρουσιάζουν αυτοί οι τύπου αεροσκαφών.\nΜε αυτή την απόφαση, η Lufthansa πρόκειται να μειώσει τη δυναμικότητα των κομβικών αεροδρομίων της σε Φρανκφούρτη και Μόναχο.\nΕπιπλέον, θα επιταχυνθεί η απόφαση που είχε παρθεί πριν από την κρίση για ομαδοποίηση των λειτουργιών πτήσεων της Eurowings κάτω από μια μονάδα.\nΌλες οι επιλογές που προκύπτουν από αυτή την απόφαση πρόκειται να συζητηθούν με τα αντίστοιχα σωματεία.\nΤα προγράμματα αναδιάρθρωσης που είχαν ξεκινήσει με τις Austrian και Brussels Airlines θα εντατικοποιηθούν λόγω του κορονοϊού. Μεταξύ άλλων και οι δύο εταιρείες βρίσκονται σε διαδικασία μείωσης του στόλου τους.\nΗ SWISS International Air Lines θα προσαρμόσει επίσης το μέγεθος του στόλου της με την καθυστέρηση της παράδοσης των νέων αεροσκαφών short-haul πτήσεων, αλλά και με την απόσυρση παλιότερων αεροσκαφών.\nΟ στόχος παραμένει κοινός για όλο το προσωπικό που επηρεάζεται από τα μέτρα αναδιάρθρωσης και δεν είναι άλλος από το να διατηρηθούν όσο το δυνατόν περισσότερες θέσεις εργασίας στον Όμιλο Lufthansa, αναφέρει η εταιρεία σε ανακοίνωσή της.


Τα καλύτερα ξενοδοχεία για το 2018 - Cairo - TripAdvisor\nCairo: Προσφορές ξενοδοχείων\nΞενοδοχεία κοντά σε: Artist Falls\nΤα καλύτερα ξενοδοχεία - Cairo, Νέα Υόρκη\nCairo - Ξενοδοχεία\nΝο 1 από 2 ξενοδοχεία για: Cairo\nΝο 2 από 2 ξενοδοχεία για: Cairo\nΞενοδοχεία κοντά σε: Cairo (28)\n8,1 χλμ. από Cairo\n9,3 χλμ. από Cairo\n14,0 χλμ. από Cairo\n15,3 χλμ. από Cairo\n15,5 χλμ. από Cairo\n16,8 χλμ. από Cairo\n17,1 χλμ. από Cairo\n5,8 χλμ. από Cairo\n9,8 χλμ. από Cairo\n12,3 χλμ. από Cairo\n14,4 χλμ. από Cairo\n17,7 χλμ. από Cairo\n17,8 χλμ. από Cairo\n17,9 χλμ. από Cairo\n18,0 χλμ. από Cairo\n18,6 χλμ. από Cairo\n18,8 χλμ. από Cairo\n18,9 χλμ. από Cairo\n19,0 χλμ. από Cairo\n19,4 χλμ. από Cairo\n19,5 χλμ. από Cairo\n19,7 χλμ. από Cairo\n20,1 χλμ. από Cairo\n20,2 χλμ. από Cairo\n20,5 χλμ. από Cairo\nΝο 4 από 9 ξενοδοχεία για: Catskill\nΝο 6 από 9 ξενοδοχεία για: Catskill\nΝο 1 από 1 ξενοδοχεία για: Palenville\nΝο 3 από 3 ξενοδοχεία για: Tannersville\nΝο 1 από 3 ξενοδοχεία για: Tannersville\nΝο 1 από 2 ξενοδοχεία για: West Coxsackie\nΝο 2 από 4 ξενοδοχεία για: Round Top\nΝο 5 από 9 ξενοδοχεία για: Catskill\nΝο 2 από 3 ξενοδοχεία για: Γκρίνβιλ\nΝο 1 από 9 ξενοδοχεία για: Catskill\nΝο 3 από 3 ξενοδοχεία για: Hudson\nΝο 2 από 2 ξενοδοχεία για: West Coxsackie\nΝο 1 από 1 ξενοδοχεία για: Coxsackie\nΝο 2 από 7 ξενοδοχεία για: Windham\nΝο 2 από 3 ξενοδοχεία για: Hudson\nΝο 1 από 7 ξενοδοχεία για: Windham\nΝο 6 από 7 ξενοδοχεία για: Windham\nΝο 3 από 7 ξενοδοχεία για: Windham\nΝο 4 από 7 ξενοδοχεία για: Windham\nΝο 1 από 5 ξενοδοχεία για: Hunter\nΝο 3 από 5 ξενοδοχεία για: Hunter\nΝο 5 από 7 ξενοδοχεία για: Windham\nΝο 5 από 5 ξενοδοχεία για: Hunter\nΝο 4 από 5 ξενοδοχεία για: Hunter


HS Riga HK Liepaja ζωντανά αποτελέσματα, livescore και live streaming - SofaScore\nHS Riga - HK Liepaja Ζωντανά αποτελέσματα, livescore και live streaming\nHS Riga - HK Liepaja\n17. Οκτ 2019, 16:15\nHS Riga HK Liepaja ζωντανά αποτελέσματα (και ζωντανή μετάδοση, live streaming βίντεο του αγώνα*) ξεκινάει στις 17.10.2019. και ώρα 16:15 UTC ώρα στο Latvian Hockey League - Latvia. Στο SofaScore ζωντανά αποτελέσματα μπορείτε να βρείτε όλα HS Riga εναντίον HK Liepaja τα προηγούμενα αποτελέσματα με τους H2H αγώνες. Οι σύνδεσμοι HS Riga εναντίον HK Liepaja με τα βίντεο Στιγμιότυπα βρίσκονται στην καρτέλα "μέσα" και εμφανίζονται για τους πιο γνωστούς αγώνες όταν ανέβουν στο YouTube η το Dailymotion. Δεν είμαστε υπεύθυνοι για κανένα περιεχόμενο που αφορά τα video για οποιαδήποτε νομική ανησυχία παρακαλούμε επικοινωνήστε με τους νόμιμους κατόχους των βίντεο ή με τους λογισμικού μεταφόρτωσης τους.\nΜπορείς να παρακολούθησεις HS Riga εναντίον HK Liepaja ζωντανά στο ίντερνετ αν είσαι κατοχυρωμένο μέλος της bet365, της ηγετικής ιντερνετικής εταιρίας στοιχημάτων που έχει κάλυψη για περισσότερο από 140.000 αθλητικές εκδηλώσεις με ζωντανά στοιχήματα κατά τη διάρκεια ενός χρόνου. Αν αυτός ο αγώνας καλύπτεται από τη ζωντανή κάλυψη της bet365 μπορείς να παρακολουθήσεις τον χόκεϊ επί πάγου αγώνα HS Riga HK Liepaja στο iPhone, iPad, Android ή Windows κινητό σου. Είναι ακόμα εύκολο να βρεις τις καλύτερες φάσεις και νέα από τις πιο δημοφιλής κατηγορίες αθλημάτων όλου του κόσμου. Τα ζωντανά προγνωστικά της bet365 μπορούν να ιδωθούν στην κατηγορία χόκεϊ επί πάγου ζωντανά αποτελέσματα του SofaScore. Δεν προσφέρουμε πρόγραμμα τηλεόρασης εδώ, αν θέλεις να παρακολουθήσεις αυτόν τον τον αγώνα είναι πιθανό να το βρείς σε κάποια δημοφιλή κανάλια όπως iTV, BBC, Al Jazeera Sports, Sky Sports, Gol TV, Canal+, SportTV, Fox Soccer, Setanta, ESPN, κτλ.\nHS Riga ζωντανά αποτελέσματα, πρόγραμμα και σκορ\nHK Liepaja ζωντανά αποτελέσματα, πρόγραμμα και σκορ\nΗ εφαρμογή SofaScore Livescore είναι διαθέσιμη σε iPhone και iPad, σε Android μέσω Google Play και στα κινητά τηλέφωνα με λειτουργικό Windows. Μπορείτε να βρείτε την εφαρμογή μας σε όλα τα καταστήματα σε πολλές διαφορετικές γλώσσες ως ''SofaScore''. Εγκαταστήστε την εφαρμογή του SofaScore και ακολουθείστε HS Riga HK Liepaja live score στο κινητό σας τηλέφωνο!\n*ΣΗΜΑΝΤΙΚΗ ΣΗΜΕΙΩΣΗ - To Sofascore.com σε συνεργασία με την bet365 προσφέρει πάνω από 140000 γεγονότα σε Ζωντανή Μετάδοση ανά χρόνο. Ωστόσο, να σημειωθεί ότι τα δικαιώματα πνευματικής ιδιοκτησίας για το stream τέτοιων γεγονότων, συνήθως κατέχονται σε επίπεδο χώρας και γι'αυτό, ανάλογα με τη τοποθεσία σας, μπορεί να υπάρχουν ορισμένα γεγονότα, που ίσως να μη μπορείτε να τα δείτε λόγω των παραπάνω περιορισμών. Πριν μπείτε στην bet365 και βάλετε χρήματα στον λογαριασμό σας για να δείτε HS Riga HK Liepaja ή οποιοδήποτε άλλο συγκεκριμένο γεγονός μέσω του ζωντανού stream της bet365, συνιστάται να ελέγξετε με την bet365, εάν μπορείτε να δείτε το stream αυτού του γεγονότος, στη τοποθεσία διαμονής σας. Μάθετε περισσότερα επικοινωνόντας με την bet365 εδώ , μέσω τηλεφώνου, ταχυδρομείου, ηλεκτρονικής αλληλογραφίας ή συνομιλίας.


ΤΟ ΛΗΜΕΡΙ: ΒΑΘΥΣ Ο ΕΚΦΥΛΙΣΜΟΣ ΤΗΣ ΕΛΛΑΔΑΣ!! Η ΠΟΛΙΤΙΚΗ ΑΛΗΤΕΙΑ ΕΙΝΑΙ ΓΝΩΣΤΗ.... ΙΔΟΥ ΚΑΙ ΣΤΡΑΤΙΩΤΙΚΗ\nΒΑΘΥΣ Ο ΕΚΦΥΛΙΣΜΟΣ ΤΗΣ ΕΛΛΑΔΑΣ!! Η ΠΟΛΙΤΙΚΗ ΑΛΗΤΕΙΑ ΕΙΝΑΙ ΓΝΩΣΤΗ.... ΙΔΟΥ ΚΑΙ ΣΤΡΑΤΙΩΤΙΚΗ\nΤην Πέμπτη 29 Μαίου και ώρα 10:00 το πρωί, κλήθηκαν οι «μη θεσμικές» Ενώσεις αποστράτων των Ε.Δ. , (αφού οι θεσμικές ενώσεις ενημερώνονται όπως φαίνεται από την σχετική αλληλογραφία απ’ ευθείας, χωρίς μέχρι στιγμής να έχει ενημερωθεί κανένα μέλος, μάλλον «λόγω εκλογών») και του ΛΣ & Ελληνικής Ακτοφυλακής από την Διοίκηση του ΜΤΝ, ώστε να τους ενημερώσει για την πορεία- βιωσιμότητα του .\nΤα μηνύματα είναι αποκαρδιωτικά και δεν είναι πλέον μηνύματα αλλά εφαρμογή του σχεδίου να γίνουν όλα τα Μετοχικά Ταμεία, Επικουρικά.\nΜε την εφαρμογή του μεσοπρόθεσμου νόμου και του νόμου 4256/2014 που αναφέρονται στα συνημμένα έγγραφα θα αρχίσει από 1-7-2014 η μείωση των εσόδων των ταμείων περί τα 4,3 εκατ. ευρώ που θα έχει σαν συνέπεια την μείωση των μερισμάτων ΜΤΝ- ΕΚΟΕΜΝ.\nΤα μετοχικά Ταμεία θα υποβάλουν υποχρεωτικά κάθε έτος στην Εθνική Αναλογιστική Αρχή (Ε.Α.Α.) αναλογιστική μελέτη για τη βιωσιμότητα τους και οι αυξομειώσεις των παροχών θα διενεργούνται μετά από την σύμφωνη γνώμη της Ε.Α.Α. του Υπουργείου Εργασίας!\nΤι δεν καταλαβαίνει το ΓΕΝ στην απαντητική επιστολή προς το ΜΤΝ υπογραφόμενη από τον υπαρχηγό ΓΕΝ …δεν καταλαβαίνουμε.\nΤα έγγραφα απεστάλησαν από το ΜΤΝ στην ηγεσία του ΓΕΝ, στο ΥΠΕΘΑ και στην ΕΑΑΝ.\nΗ απάντηση του ΓΕΝ στο πρώτο έγγραφο καθώς και σε προηγούμενα του ΜΤΝ δείχνει να μην έχουν καταλάβει που πάνε τα ταμεία. Είναι δυνατόν;\nΤο δεύτερο έγγραφο του ΜΤΝ κρούει το καμπανάκι κινδύνου για το άμεσο μέλλον και των Ταμείων και των καταβληθέντων μερισμάτων.\nΘα πρέπει να σταματήσουν οι Αρχηγοί των Επιτελείων να κάνουν τάχα «υψηλή πολιτική» αφήνοντας τα Μετοχικά Ταμεία στο έλεος των κυβερνητικών σχεδιασμών.\nΟ κίνδυνος απαξίωσης και διάλυσης των Μετοχικών Ταμείων των Ε.Δ. είναι προ των πυλών.\nΜετά θα έχουν να λαμβάνουν λογαριασμό ΑΠΑΝΤΕΣ.\nΔΕΙΤΕ ΟΛΗ ΤΗΝ ΑΠΟΚΑΛΥΠΤΙΚΗ ΑΛΛΗΛΟΓΡΑΦΙΑ\nΔικαστική βόμβα για το Μετοχικό Ταμείο Ναυτικού προκαλεί αντιδράσεις\nΤελικά σε ποιον ανήκουν τα Μετοχικά Ταμεία;\nΕτικέτες ΕΝΣΤΟΛΟΙ, ΚΡΑΤΟΣ ΚΛΕΦΤΗΣ, ΜΕΤΟΧΙΚΑ ΤΑΜΕΙΑ


Παρουσιάστηκε το βιβλίο “Μέρες του ΄79 στη Θεσσαλονίκη”, στα Τρίκαλα – TrikalaVoice\nΠαρουσιάστηκε το βιβλίο “Μέρες του ΄79 στη Θεσσαλονίκη”, στα Τρίκαλα\nΤην ευκαιρία να ταξιδέψουν πίσω στο παρελθόν στα τέλη του ‘70 αρχές της δεκαετίας του ‘80, με φόντο την πόλη της Θεσσαλονίκης και το ισχυρό, πολυπληθές φοιτητικό κίνημα της εποχής είχαν οι Τρικαλινοί παραβρέθηκαν στην εκδήλωση παρουσίασης του νέου βιβλίου του Δημήτρη Κατσαντώνη «ΜΕΡΕΣ ΤΟΥ ’79, ΣΤΗ ΘΕΣΣΑΛΟΝΙΚΗ» το πρωί της Κυριακής στο Μουσείο Τσιτσάνη. Την εκδήλωση διοργάνωσαν οι εκδόσεις ΕΠΙΚΕΝΤΡΟ και το βιβλιοπωλείο ΕΠΙΛΟΓΗ.\nΓια το βιβλίο μίλησαν o φιλόλογος Γιώργος Παράσχης, κι ο γεωπόνος Αχιλλέας Μανούρας. Το συντονισμό της εκδήλωσης είχε η δημοσιογράφος Βιβή Μαργαρίτη ενώ την πλαισίωσε μουσικά η Μουσική Σχολή Παπαστάθη (με την Μαρία Μπαλατσούκα στο τραγούδι και τη Νατάσα Παπαστάθη στο πιάνο).\nΌπως αναφέρθηκε ο αναγνώστης μέσα από το βιβλίο βλέπει την ιστορία όπως δεν τη γράφει ένα ιστορικό βιβλίο, αλλά όπως τη βίωσε ένας νέος άνθρωπος ως μέρος του γίγνεσθαι, ως μέρος των εξελίξεων. Βλέπει την ιστορία μέσα από τα μάτια ενός νέου, που πιστεύει στην κοινωνική αλλαγή, που θαμπώνεται από την ανάδυση μιας νέας πραγματικότητας και βιώνει το Παρόν ως Ιστορία.\nΜια πορεία ενηλικίωσης σε μια αναστατωμένη, ανικανοποίητη κοινωνία. Σε μια Ελλάδα που ζει στον απόηχο της Μεταπολίτευσης, εδώ και μισό αιώνα.\nΕποχή κατά την οποία η προσωπική περιπέτεια μύησης στο «μεγάλο κόσμο» σπονδυλώνεται σε κομβικά γεγονότα στη χώρα και στον κόσμο. Το Παρόν Ως Ιστορία αλλά και η Ιστορία ως Παρουσία στην καθημερινή ζωή, στις ατομικές επιδιώξεις, στις προσωπικές αγωνίες, στους παράδοξους έρωτες.\nΈνας νέος άνθρωπος ψάχνει τον εαυτό του μέσα από κάτι που ν’ αξίζει τον κόπο της αφοσίωσης. Χαίρεται γιατί πιστεύει ότι «ευνοϊκοί είναι οι καιροί, κατάλληλος ο τόπος». Εκπλήσσεται από την περιήγησή του σε μια πινακοθήκη χαρακτήρων, κάποτε υπαρκτών, σήμερα χαμένων και λησμονημένων. Παθιάζεται και διαψεύδεται. Και αναρωτιέται μέχρι τέλους «ποιοι ήταν όλοι αυτοί που μας έφτασαν μέχρι εμένα;»\nΟ Δημήτρης Κατσαντώνης γεννήθηκε και μεγάλωσε στην Αθήνα αλλά ζει στη Θεσσαλονίκη πάνω από τέσσερις δεκαετίες. Σπούδασε Φυσική στο Αριστοτέλειο Πανεπιστήμιο, δεν έμεινε αμέτοχος στους καιρούς του, ιδιαίτερα στα νεανικά του χρόνια. Είναι οπαδός του «ένδον σκάπτε». 14 χρόνια ασχολήθηκε με τη διδασκαλία της Φυσικής ενώ παράλληλα δημοσιογραφούσε, 3 χρόνια ήταν Γενικός Διευθυντής της ΕΡΤ3, από το 2004 ασχολείται με τον τομέα των ερευνών και της επικοινωνίας. Έχει γράψει τέσσερα θεατρικά έργα («Μίλαν – Κούντερα, 1-0», «Η γρίπη της Μονρόε» κ.ά.) που ανέβηκαν σε Θεσσαλονίκη και Αθήνα και το μυθιστόρημα «Το καλοκαίρι που όλα άλλαξαν» (εκδόσεις Επίκεντρο). Η Μεταπολίτευση, η ατμόσφαιρα και η δυναμική της, με τα θετικά και αρνητικά αποτυπώματά της στην Ιστορία του τόπου αποτελούν το σταθερό πλαίσιο αναφοράς στα γραπτά του.\nΦΩΤΟ ΣΤΕΦΑΝΟΣ ΓΩΓΟΣ


Η Αντωνάκου για την ανάπλαση του περιβάλλοντα χώρου του ΣΕΦ και τα κολυμβητήρια - Fosonline\nΤετάρτη, 03 Μαρτίου 2021 21:32\nΗ Σταυρούλα Αντωνάκου μίλησε για τη χρηματοδότηση 2,5 εκ. ευρώ για την ανάπλαση του περιβάλλοντα χώρου του ΣΕΦ από την Περιφέρεια Αττικής αλλά και την προσπάθεια που γίνεται για να βρεθεί λύση με τα κολυμβητήρια.\nΤο αθλητικό μαγκαζίνο του Καναλιού Ένα 90,4 FM φιλοξένησε την Αντιπεριφερειάρχη Πειραιώς, Σταυρούλα Αντωνάκου η οποία υπογράμμισε πως τα έργα του φαληρικού όρμου σε συνδυασμό με τα αντίστοιχα που θα γίνουν στον ΣΕΦ, αλλά και την ανάπλαση του Μικρολίμανου θα μετατρέψουν την περιοχή σε έναν από τους ομορφότερους προορισμούς για τους κατοίκους του λεκανοπεδίου, αλλά και για τους τουρίστες που φτάνουν στη χώρα μας μέσω της κρουαζιέρας.\nΓια τη χρηματοδότηση της ανάπλασης του περιβάλλοντα χώρου του ΣΕΦ:\n«Να διευκρινίσω πως η χρηματοδότηση των 2,5 εκ. ευρώ για το Στάδιο Ειρήνης και Φιλίας βρίσκεται σε πρώιμο στάδιο. Την εγκρίναμε τον Δεκέμβριο για τον προϋπολογισμό μας το 2021. Ο Περιφερειάρχης Αττικής, Γιώργος Πατούλης έχει δώσει ιδιαίτερη σημασία στο ό,τι τα έργα του φαληρικού όρμου, που κοστίζουν πολλά εκατομμύρια, τα οποία εμείς υλοποιούμε και φυσικά θα ολοκληρώσουμε, τα έργα που χρηματοδοτεί η Περιφέρεια το Μικρολίμανο, παράλληλα με το Στάδιο Ειρήνης και Φιλίας, πρέπει να ενοποιηθούν. Υπό αυτό το πρίσμα και σε συνεννόηση με τη Διοίκηση του ΣΕΦ και φυσικά με τον υφυπουργό αθλητισμού, Λευτέρη Αυγενάκη ο κ. Πατούλης έδωσε εντολή να εγκριθούν αυτά τα 2,5 εκ. ευρώ. Περιμένουμε τη μελέτη και πρόκειται για την ανάπλαση του περιβάλλοντα χώρου του ΣΕΦ. Ο χώρος που περιβάλει το ΣΕΦ είναι τεράστιος. Διαπιστώσαμε πως στη διάρκεια του lock down οι Πειραιώτες και όχι μόνο τον επισκέπτονται συνεχώς, αφού η Διοίκηση του ΣΕΦ έχει κάνει σημαντικές παρεμβάσεις και είναι ένας όμορφος και ασφαλής προορισμός.\nΓια τις επιτυχίες των αθλημάτων υγρού στίβου και την πρόκριση της Εθνικής Ανδρών στο Τόκιο:\n«Οι άνθρωποι του πόλο γνωρίζουμε πως βάσει των μεταλλίων και των διακρίσεων είναι το Εθνικό μας άθλημα. Καταλαβαίνουμε, όμως, και αντιλαμβανόμαστε πως το ποδόσφαιρο και το μπάσκετ είναι πιο λαοφιλή και σίγουρα πιο είναι από τη φύση τους αθλήματα που μπορεί ο κόσμος να τα παρακολουθήσει πιο εύκολα.\nΓια την έλλειψη σύγχρονων κολυμβητηρίων:\n«Είναι αντικειμενικό το πρόβλημα που υπάρχει με τις εγκαταστάσεις του υγρού στίβου. Ειλικρινά θέλω να πω μπράβο στον υφυπουργό αθλητισμού, Λευτέρη Αυγενάκη γιατί υπήρχε η δέσμευση πως το ΟΑΚΑ θα περάσει σε μία σύγχρονη εποχή, αλλά δεν περίμενα πως θα προχωρήσουν τόσο γρήγορα τα έργα. Με χαρά είδα πως αυτό έγινε πράξη και ειδικότερα με το κέντρο υγρού στίβου του ΟΑΚΑ. Το είδε και ο Σπύρος Γιαννιώτης που ξεναγήθηκε στις εγκαταστάσεις.\nΠαράλληλα, εμείς ως Περιφέρεια Αττικής έχουμε κάνει μία ιδιαίτερη προσπάθεια και προχωρήσαμε, ήδη, στη μελέτη του Ζαππείου Κολυμβητηρίου, του πιο ιστορικού Κολυμβητηρίου, το οποίο ήταν η έδρα των Εθνικών μας Ομάδων. Ως αθλήτρια θυμάμαι που περνούσαμε εκεί τα καλοκαίρια μας. Και εμείς ως πόλο, αλλά και η κολύμβηση, αλλά παλιότερα και οι καταδύσεις. Μπαίνουμε στη διαδικασία του ανακαινισμού των υφιστάμενων χώρων.\nΕπίσης, θα πω κάτι που σίγουρα το έχετε ακούσει, αλλά δεν μπορώ αυτή τη στιγμή να προ αναγγείλω κάτι, αλλά εργαζόμαστε πολύ και μεθοδικά, ώστε να έχουμε και νέα κολυμβητήρια. Βρισκόμαστε σε πολύ καλό δρόμο. Μόνο αυτό μπορώ να πω προς το παρόν».\nΓια τις προτάσεις που περιμένουν από τους Δήμους:\n«Ως Περιφέρεια Αττικής είμαστε ανοιχτοί και το έχει υπερτονίσει ο κ. Πατούλης σε προτάσεις και μελέτες που μπορούν να μας έρθουν από τους Δήμους. Από εκεί και πέρα το δύσκολο σε πόλεις που είναι πυκνοκατοικημένες είναι να βρεθούν οι χώροι. Αυτό είναι το δύσκολο. Ωστόσο, εάν οι Δήμοι βάλουν προτεραιότητες νομίζω πως οι δημιουργία κολυμβητηρίων είναι προστιθέμενη αξία.\nΘα αναφέρω ως παράδειγμα το Δημοτικό Κολυμβητήριο Πειραιά στα Βοτσαλάκια, στο οποίο η επισκεψιμότητα είναι τεράστια. Και δεν αναφέρομαι στις ομάδες των συλλόγων της πόλης, αλλά από τους Δημότες. Η Περιφέρεια Αττικής είναι διατεθιμένη να χρηματοδοτήσει έργα. Δώσαμε το έναυσμα, με την ολοκλήρωση της μελέτης για το Ζάππειο Κολυμβητήριο. Να κάνουμε, επιτέλους, νέους αθλητικούς χώρους, όχι μόνο κολυμβητήρια, αλλά ΚΑΙ κολυμβητήρια. Είμαστε πολύ ανοιχτοί σε αυτές τις προτάσεις γιατί πιστεύουμε πως τα χρήματα αυτά πιάνουν τόπο, καθώς αναφερόμαστε σε αθλητισμό για όλες τις ηλικίες. Οσον αφορά τον Υγρό Στίβο δεν είναι τυχαίο πως υπάρχει αγάπη από τον κόσμο για αυτά τα αθλήματα. Η Ελλάδα περιβάλλεται από νερό.


Spider-Man – Μεγάλες συγκινήσεις υπόσχεται η νέα ταινία «No Way Home» που έρχεται σε λίγες μέρες στους κινηματογράφους.\nΣυνεχίζεται από εκεί που τελείωσε η προηγούμενη, όπου για πρώτη φορά στην ιστορία των ταινιών Spider-Man, η ταυτότητα του ήρωα αποκαλύπτεται.\nΗ αποκάλυψη αυτή φέρνει τις ευθύνες του υπερήρωα σε σύγκρουση με την κανονική του ζωή και θέτει σε κίνδυνο τους αγαπημένους του. Όταν ζητά τη βοήθεια του Doctor Strange για να αποκαταστήσει την μυστική ταυτότητά του, ένα ξόρκι ανοίγει μια τρύπα στον κόσμο τους, απελευθερώνοντας τους πιο ισχυρούς κακούς που έχουν πολεμήσει ποτέ τον Spider-Man σε οποιοδήποτε σύμπαν.\nΣτον ρόλο του SpiderMan ο Τομ Χόλαντ. Την Εμ Τζέι ενσαρκώνει η Ζεντάγια. Κάποια δημοσιεύματα θέλουν τους δύο ηθοποιούς να συνδέονται συναισθηματικά και στην πραγματικότητα.\nΗ ταινία της Sony pictures θα βγει στις κινηματογραφικές αίθουσες μέσα στις επόμενες μέρες και υπόσχεται έντονες συγκινήσεις. Έκανε πρεμιέρα στους κινηματογράφους της Βόρειας Αμερικής καταρρίπτοντας το ρεκόρ πρεμιέρας σε Σαββατοκύριακο και έχει ήδη αποφέρει 253 εκατομμύρια δολάρια σε πωλήσεις εισιτηρίων στις ΗΠΑ και τον Καναδά στο ντεμπούτο της.\nΣε αντίθεση με πολλές άλλες ταινίες που κυκλοφόρησαν κατά τη διάρκεια της πανδημίας, το “No Way Home” ήταν διαθέσιμο μόνο στους κινηματογράφους. Τα αποτελέσματα «επιβεβαιώνουν τον απαράμιλλο πολιτιστικό αντίκτυπο που μπορούν να έχουν οι αποκλειστικές θεατρικές ταινίες», δήλωσε ο Πρόεδρος του Ομίλου Κινηματογράφου της Sony, Τομ Ρόθμαν.


Οκτώβριος 2011 – Λαϊκή συνέλευση κατοίκων Πετραλώνων – Θησείου – Κουκακίου\nΣτο σπίτι της υγείας χωράνε όλοι.\n30 Οκτωβρίου 2011 Αφήστε ένα σχόλιο\nΑνακοίνωση από την ομάδα για την τροφή.\n26 Οκτωβρίου 2011 Αφήστε ένα σχόλιο\nΗ αυριανή συνέλευση της ομάδας για την τροφή θα πραγματοποιηθεί στις 8 το βράδυ στην κατάληψη του ΠΙΚΠΑ (Τιμοδήμου και Αντωνιάδου στα Άνω Πετράλωνα). Η θεματική της είναι η εξεύρεση ενός σταθερού χώρου όπου θα στεγάζεται το δίκτυο διανομής προϊόντων που βρίσκεται σε εμβρυακή μορφή και οι συλλογικές μας κουζίνες. Με όλες τις προοπτικές, φυσικά, που ανοίγονται για το μέλλον…\n25 Οκτωβρίου 2011 Αφήστε ένα σχόλιο\nΤη συνέλευση της προηγούμενης Παρασκευής απασχόλησε ο απολογισμός του διημέρου της απεργίας, των γεγονότων που έλαβαν χώρα στο κέντρο της Αθήνας και της κίνηση μας τόσο σε επίπεδο γειτονιάς όσο και σε κεντρικό επίπεδο. Η έκταση των τοποθετήσεων και η φορτικότητα που κυριάρχησε σε κάποιες στιγμές δεν έδωσε τη χρονική δυνατότητα να συζητηθούν άλλα τρέχοντα ζητήματα.\nΈνα από αυτά είναι και οι λογαριασμοί της ΔΕΗ που έχουν αρχίσει από αυτήν την εβδομάδα να αποστέλλονται μαζικά, έχοντας ενσωματωμένο και το χαράτσι για τα ακίνητα. Στην επόμενη συνέλευση το βασικό θέμα συζήτησης θα είναι να βρούμε τους τρόπους να μην πληρώσουμε το συγκεκριμένο χαράτσι, να επιλέξουμε τις μορφές δράσης προς αυτή την κατεύθυνση και να οργανώσουμε ένα δίκτυο αλληλεγγύης για να μην επιτρέψουμε να γίνει διακοπή ρεύματος σε κανένα σπίτι γείτονα ή γειτόνισσας.\nΜετά το τέλος της συνέλευσης θα ακολουθήσει συλλογική κουζίνα. Ραντεβού, λοιπόν, την Κυριακή, στις 12 το μεσημέρι, στην πλατεία Μερκούρη στα Άνω Πετράλωνα για τα περαιτέρω…\nΣυλλογική κουζίνα την Κυριακή στην πλατεία Μερκούρη.\n22 Οκτωβρίου 2011 Αφήστε ένα σχόλιο\nΤο μεσημέρι της Κυριακής, στις 2, θα πραγματοποιηθεί στην πλατεία Μερκούρη στα Άνω Πετράλωνα η συλλογική κουζίνα της λαϊκής συνέλευσης. Με το φαγητό σας ή χωρίς, είστε όλοι και όλες ευπρόσδεκτες.\n18-20 Οκτώβρη: 3 ημέρες στους δρόμους…\n21 Οκτωβρίου 2011 Αφήστε ένα σχόλιο\nΗ λαϊκή συνέλευση των γειτονιών μας, υλοποιώντας την απόφασή της, συμμετείχε και τις δύο ημέρες που μας πέρασαν στην 48ωρη γενική απεργία. Προηγήθηκε το απόγευμα της Τρίτης διαδήλωση στους δρόμους των Άνω και των Κάτω Πετραλώνων, με τα γραφεία του Πασοκ στην πλατεία Ηούς να δέχονται την ανάλογη εικαστική παρέμβαση.\nΗ Τετάρτη ξεκίνησε με πρωινό αποκλεισμό τραπεζών στην Τριών Ιεραρχών στα Άνω Πετράλωνα και στη συνέχεια με διαδήλωση μέσω Θησείου και Ομόνοιας και κατάληξη στην Πατησίων. Πορευτήκαμε με δικό μας πανό και μαζί με άλλες συνελεύσεις γειτονιών (Αγία Παρασκευή, Πατήσια) μέχρι την πλατεία Συντάγματος όπου και παραμείναμε μέχρι το απόγευμα.\nΤην Πέμπτη η διαδήλωση που ξεκίνησε από τον ηλεκτρικό των Πετραλώνων ακολούθησε το δρομολόγιο μέσα από το Κουκάκι και του Μακρυγιάννη με κατάληξη την πλατεία Συντάγματος. Στην λεωφόρο Αμαλίας, στο ύψος του τραμ, είχαμε την δικιά μας συνάντηση με τις κάθετες αλυσίδες του ΠΑΜΕ και το κωμικοτραγικό περιστατικό να πλησιάζουν κάποιους από εμάς δύο κοπέλες (μέλη σωματείου του ΠΑΜΕ) για να δείξουν στους υπόλοιπους… συντρόφους τους ότι μας γνωρίζουν, καθώς είχαν φοβηθεί ότι είμαστε αναρχικοί επειδή κάποιοι φορούσαμε μαύρα ρούχα! Η συνέλευση παρέμενε ως μπλοκ στην Φιλελλήνων, μαζί με άλλα -πρωτοβάθμια ή μη- σωματεία και συνελεύσεις γειτονιών, μέχρι το απόγευμα, ενώ κατά διαστήματα αναπτύσσονταν συγκρούσεις των διαδηλωτών με τις αστυνομικές δυνάμεις κατά μήκος του δρόμου.\nΚαι τις δύο ημέρες, καθώς οι κινητοποιήσεις στο κέντρο της Αθήνας καταλάγιαζαν, βρεθήκαμε το βράδυ στην πλατεία Μερκούρη, συζητώντας και απολογίζοντας τα γεγονότα, διαμορφώνοντας την κίνησή μας.\nΑύριο, στις 10 το πρωί στον σταθμό Πετραλώνων!\n19 Οκτωβρίου 2011 Αφήστε ένα σχόλιο\nΣτην αποψινή, προγραμματισμένη, συνάντηση της λαϊκής συνέλευσης στην πλατεία Μερκούρη για να αποφασίσουμε πώς θα κινηθούμε στην αυριανή ημέρα, αποφασίστηκε να συγκεντρωθούμε στις 10 το πρωί στον ηλεκτρικό σταθμό των Πετραλώνων (από την μεριά των Άνω Πετραλώνων) και με πορεία μέσω του Κουκακίου να καταλήξουμε στην πλατεία Συντάγματος.\nΠαρά το γεγονός ότι η ενημέρωση γίνεται την τελευταία στιγμή (για λόγους αυτονόητους), είστε όλοι και όλες ευπρόσδεκτοι και ευπρόσδεκτες.\nΣτην κρίση κανένας μόνος του.\n11 Οκτωβρίου 2011 Ένα σχόλιο\nΛίγα λόγια για τη συλλογική κουζίνα και τι άλλο θα μπορούσαμε να κάνουμε για να ξανακερδίσουμε τις ζωές μας.\n10 Οκτωβρίου 2011 Αφήστε ένα σχόλιο\nΟι λαϊκές συνελεύσεις στις γειτονιές μας ξεκίνησαν το 2002, για να μη περιφραχτεί ο λόφος του Φιλοπάππου. Από τότε, για μια σειρά ζητήματα που αφορούν στη ζωή μας, τοπικά αλλά και συνολικότερα, οι λαϊκές συνελεύσεις έγιναν ο τρόπος με τον οποίο οργανωνόμαστε. Ο χώρος που συναντιόμαστε, συζητάμε, αποφασίζουμε και δρούμε από κοινού, ισότιμα, αντιιεραρχικά, και αυτοοργανωμένα.\nΑπό τον περασμένο Μάιο, ξαναβρεθήκαμε όλοι μαζί, για να δούμε τι μπορούμε να κάνουμε για την κρίση. Να δούμε πως μπορούμε να αντισταθούμε στη συνολική επίθεση που κράτος, τράπεζες, ΔΝΤ και Ε.Ε. έχουν εξαπολύσει απέναντι σε όλη την κοινωνία. Για να δούμε πώς το θυμό και την απόγνωση που ένοιωθε καθένας και καθεμία μόνη της, θα τον μετατρέψουμε σε έμπρακτη και συλλογική αντίσταση και αντεπίθεση. Μακριά από ειδικούς και σωτήρες που ιδέα δεν είχαν και δεν έχουν για τις δικές μας ανάγκες, επιθυμίες και ζωές.\nΤαυτόχρονα, προσπαθούμε να φτιάξουμε, για μας και όλους όσοι μένουν στη γειτονιά, ένα δίκτυο και μια σειρά από δομές, ώστε καμία και κανένας να μη βρεθεί αβοήθητος απέναντι στην ανεργία, τη φτώχια, την εξαθλίωση, την πείνα που στο τέλος θα αντιμετωπίσουμε. Δομές που θα προσπαθούν να αμφισβητήσουν τη λογική του χρήματος, του εμπορεύματος, της ιδιοκτησίας. Ξέρουμε καλά ότι νησίδες μέσα στο καπιταλιστικό σύστημα δεν μπορούν να υπάρξουν. Πιστεύουμε όμως ότι ο δρόμος για την ρήξη και την ανατροπή για μια κοινωνία χωρίς εκμετάλλευση ανθρώπου από άνθρωπο περνούν μέσα απ’ τον αγώνα ενάντια στην εξαθλίωση που μας επιβάλλουν, χτίζεται μέσα στην αλληλεγγύη των καταπιεσμένων.\nΓια όλους τους παραπάνω λόγους αποφάσισε η λαϊκή συνέλευση να ξεκινήσει και τις συλλογικές κουζίνες: Μαγειρεύουμε, είτε πολλοί μαζί, είτε ο καθένας σπίτι του και μετά μαζευόμαστε και τρώμε σε κάποια πλατεία, ώστε, όποιος θέλει, όποια έχει ανάγκη, όποιος περνάει, να μπορεί να έρθει και αυτός να φάει. Και όχι μόνο γι’ αυτό: έτσι γνωριζόμαστε μεταξύ μας, συζητάμε τα προβλήματα μας, φτιάχνουμε ένα τόπο, όπου κανένας-καμία δε νοιώθει μόνη και αβοήθητη, όπου θα ξέρουμε ότι υπάρχουν άνθρωποι που θα μας στηρίξουν. Μαγειρεύουμε και τρώμε όλοι μαζί, γιατί θεωρούμε ακόμη πως το φαγητό δεν θα πρέπει να είναι η «επιβράβευση» της δουλειάς και του κόπου καθενός μας χωριστά, αλλά δικαίωμα και το αποτέλεσμα του κόπου όλων, ίσο μερίδιο στο οποίο θα πρέπει να έχει ο καθένας και η καθεμία.\nΔε θέλουμε όμως να μείνουμε μόνο σε αυτό. Θέλουμε να καταφέρουμε να προμηθευόμαστε τρόφιμα με πολύ χαμηλό κόστος, ερχόμενοι σε επαφή κατευθείαν με παραγωγούς που χρειάζονται και αυτοί στήριξη απέναντι στην κρίση και βγάζοντας από τη μέση τους μεσάζοντες και το ΦΠΑ του κράτους. Θα προσπαθήσουμε να καλύψουμε ένα μέρος των αναγκών μας, με το λίγο που μπορεί να φυτέψει ο καθένας στο μπαλκόνι ή την ταράτσα του, λίγο που γίνεται πολύ αν είμαστε και μεις πολλοί και καθένας καλλιεργεί και κάτι διαφορετικό. Θα ψάξουμε να βρούμε μια εγκαταλελειμμένη έκταση για να φτιάξουμε το λαχανόκηπο της γειτονιάς. Θα προσπαθήσουμε να φτιάξουμε μόνιμες εγκαταστάσεις για να μαγειρεύουμε για πολλά άτομα και να τρώμε όλοι μαζί, πιο συχνά από μια φορά την εβδομάδα. Και όλα αυτά, όχι μόνο γιατί σε λίγο θα είναι πολλοί αυτοί/ ες που γύρω μας θα πεινάνε στην κυριολεξία. Γιατί αυτό είναι ένας τρόπος να πάρουμε την ζωή μας στα χέρια μας, να μην εξαρτόμαστε από κανένα. Για να ξέρουμε τι τρώμε, χωρίς χημικά, φάρμακα και μεταλλαγμένα. Για να μην είναι αυτό που τρώμε φτιαγμένο από κάποιον, σε κάποιο μέρος του κόσμου ή εδώ στην ελλάδα, που και αυτός βρίσκεται στην ίδια ή χειρότερη μοίρα από μας, που και αυτός πεινάει, που και αυτόν τον εκμεταλλεύεται το αφεντικό του και το κράτος του.\nΑλλά, όλα αυτά, όσο πιο πολλοί/ες είμαστε, τόσο πιο εύκολα θα γίνουν. Και επειδή δεν υπάρχει κανείς για να μας σώσει, πρέπει, αν πιστεύουμε ότι μόνο όλοι μαζί και συλλογικά θα βρούμε λύσεις σε αυτό που συμβαίνει (που όσο πάει θα γίνεται και χειρότερο), να συμμετέχουμε όλοι.\nΓι αυτό σας καλούμε και σας στην επόμενη συλλογική κουζίνα (θα δείτε την αφίσα που κολλάμε κάθε φορά σε όλη την γειτονιά). Να φάμε όλοι μαζί, να γνωριστούμε, να μιλήσουμε, να αστειευτούμε και να γελάσουμε, να δούμε τι μπορούμε να κάνουμε και πώς.\nΣε ρυθμούς… απεργίας!\nΜετά από μία σειρά αφισοκολλήσεων και μοιρασμάτων στις λαϊκές αγορές των Πετραλώνων και του Κουκακίου καθώς και πόρτα-πόρτα σε μαγαζιά και πολυκατοικίες, η χθεσινή λαϊκή συνέλευση κέντρισε το ενδιαφέρον σε καμιά 100αριά άτομα, ανάμεσά τους και αρκετά νέα πρόσωπα.\nΤο μεγαλύτερο μέρος της συζήτησης απασχόλησε η προγραμματισμένη απεργία στις 19 του μήνα και οι παρεμβάσεις, σε σχέση με αυτήν, που θα μπορούσαν να γίνουν σε επίπεδο γειτονιάς. Η διαδήλωση που προγραμματίστηκε για το απόγευμα της 18ης Οκτώβρη, σε συνδυασμό με παρεμβάσεις σε εργασιακούς χώρους που έχουν σαν χωροταξικό σημείο αναφοράς τις γειτονιές μας, συμπύκνωσαν τις διάφορες απόψεις που κατατέθηκαν.\nΣε μία από τις επόμενες συνελεύσεις το ζήτημα της άρνησης πληρωμής των λογαριασμών της ΔΕΗ και η δημιουργία ενός δικτύου αλληλεγγύης το οποίο θα κινητοποιείται σε περίπτωση διακοπής του ρεύματος αναμένεται να λάβει συγκεκριμένες μορφές. Ήδη σκέψεις υπάρχουν, το τηλέφωνο της συνέλευσης για άμεση και έκτακτη επικοινωνία είναι δημοσιοποιημένο, η πρόθεση είναι ξεκάθαρη: κανένα σπίτι δεν θα μείνει χωρίς ρεύμα.\nΑπό εκεί και πέρα οι αντιδομές της συνέλευσης αρχίζουν αγάλι-αγάλι να αποκτούν υλικότητα και έτσι από την Τρίτη 11 Οκτωβρίου θα αρχίσει τη λειτουργία του ο κοινωνικός χώρος για την υγεία, στην κατάληψη του ΠΙΚΠΑ.\nΗ επόμενη λαϊκή συνέλευση θα πραγματοποιηθεί την Παρασκευή 14 Οκτωβρίου, στις 8 το βράδυ, στην πλατεία Μερκούρη στα Άνω Πετράλωνα.


KOYINTA ART eMAGAZINE - Βρες ποιος είμαι!\n25 Μαϊος 2007\nΤο βιβλίο απευθύνετια σε παιδιά από 4 ετών και πάνω.\nΟ ΜΑΚΗΣ ΤΣΙΤΑΣ γεννήθηκε το 1971 στα Γιαννιτσά. Σπούδασε δημοσιογραφία στη Θεσσαλονίκη και ασχολήθηκε με το ραδιόφωνο. Από το 1994 ζει μόνιμα στην Αθήνα κι εργάζεται στο χώρο των εκδόσεων. Κείμενά του (διηγήματα,θεατρικά,ποιήματα), συμπεριλήφθηκαν σε ανθολογίες και δημοσιεύτηκαν σε περιοδικά και εφημερίδες στην Ελλάδα και το εξωτερικό. Τα μονόπρακτά του «Στην πλατεία» και «Η τηλεόραση» παίχτηκαν στο Θέατρο των Καιρών σε σκηνοθεσία Έρσης Βασιλικιώτη. Διηγήματά του μεταφράστηκαν στα γερμανικά, στα ισπανικά, στα αγγλικά, στα εβραϊκά, στα σουηδικά και στα φιλανδικά.\nΈχει γράψει εφτά βιβλία για παιδιά («Τ’ όνομά μου είναι Δώρα», Ελληνικά Γράμματα - «Η Δώρα και ο Οδυσσέας», Ελληνικά Γράμματα - «Δε μου αρέσει το γάλα!»,Ψυχογιός - «Ποιανού είναι αυτή η σούπα;», Ψυχογιός - «Ο Κοκκινούλης», Κάστωρ - «Οι Φίλοι», Ψυχογιός - «Βρες ποιος είμαι!», Ελληνικά Γράμματα) κι ένα βιβλίο για μεγάλους («Πάτυ εκ του Πετρούλα», Καστανιώτης).\nΕικονογράφηση: Μαρκ Γουαινστάιν\nΣελίδες:24, Τιμή: 6,50 ευρώ


Assassin’s Creed: Valhalla – Wrath of the Druids Expansion review | Ελληνική Κοινότητα Xbox\nby Δημήτρης GotmianΜάι 12, 2021\nΤο πρώτο Expansion για τον κόσμο του Assassin’s Creed: Valhalla είναι εδώ, και ακολουθεί τη συνταγή του βασικού παιχνιδιού ως προς το μέγεθος, τις δραστηριότητες και το τί μπορούμε να περιμένουμε συνολικά.\nΟ/η χαρακτήρας μας έχει την ευκαιρία να ταξιδέψει στην Ιρλανδία, όπου μια σειρά από γεγονότα έχουν χωρίσει τη χώρα και απειλούν να δημιουργήσουν ακόμα περισσότερα και μεγαλύτερα προβλήματα για τους ντόπιους, αν δεν αναλάβουμε δράση – και άμεσα. Ένας από τους εκεί άρχοντες (ανακαλύπτουμε ότι) γνωρίζει την/τον χαρακτήρα μας, και αυτό ουσιαστικά αποτελεί την αρχή της ιστορίας μας.\nΤο Wrath of the Druids είναι ένα πλήρες expansion, ανεξάρτητο (σχεδόν) από το βασικό στόρυ του παιχνιδιού. Κάτι που μου άρεσε πολύ είναι ότι είναι προσβάσιμο σχεδόν με το που ξεκινάμε το βασικό παιχνίδι, πράγμα που σημαίνει ότι για όσους δεν το έχουν παίξει ή προχωρήσει, δεν απαιτεί (πολλές) ώρες παιχνιδιού για να το εξερευνήσετε. Αν από την άλλη έχετε ήδη παίξει ή και τερματίσει το βασικό game, είναι μια ευχάριστη έκπληξη και αλλαγή σκηνικού (κυριολεκτικά), αλλά και παραστάσεων – παρά το ότι ο πυρήνας του παραμένει ίδιος.\nΠιο συγκεκριμένα, από τη βάση μας έχουμε την ευκαιρία να ξεκλειδώσουμε την Ιρλανδία και να ταξιδέψουμε μπρος-πίσω όποτε θέλουμε. Η εκεί ιστορία ξεδιπλώνεται ανεξάρτητα από τα βασικά γεγονότα στην Αγγλία, κάτι που σημαίνει ότι όσοι θέλουν μπορούν να το παίξουν παράλληλα (και από πλευράς οικονομίας, ίσως είναι σοφή επιλογή).\nΗ ιστορία της Ιρλανδίας έχει παρόμοια χαρακτηριστικά με το βασικό μας στόρυ, αλλά, όπως λέει και ο τίτλος, εισάγει ένα νέο σετ από χαρακτήρες. Αν και για την ώρα οι Druids δεν φαίνεται να έχουν μακροπρόθεσμα αντίκτυπο στον κόσμο του παιχνιδιού, και, χωρίς να αναφέρω κάτι που ίσως είναι spoiler, ελπίζω κάτι από όλα όσα γίνονται στο νησί να το ξαναδούμε στο μέλλον.\nΈχουμε ήδη δει κάποια υπερφυσικά γεγονότα στον κόσμο του AC, και η class των Druid, όπως την παρουσιάζει το Expansion, έχει για μένα κάτι ιδιαίτερα θετικό στη δυναμική της. Επίσης, νιώθω ότι έχω να δω τόσο “ξύλο” σε AC παιχνίδι από κάποιες στιγμές στο Origins – στο Wrath of the Druids σε κάποια σημεία (περισσότερο σε κεντρικά σημεία και boss fights) οι αντίπαλοι γίνονται πραγματικά next gen και είναι λες και είσαι σε πολύ καλό PvP.\nΟ χάρτης της Ιρλανδίας είναι αρκετά μεγάλος (κλασικό στυλ πρόσθετης περιοχής για AC), με δραστηριότητες εντός και εκτός του κεντρικού στόρυ, και φυσικά πολλά collectibles, items, unlockables κτλ. Επίσης, προσωπικά, βρήκα κάποια σημεία κάπως σκοτεινά (κυριολεκτικά και μεταφορικά), αλλά γενικά έχει μια ιδιαίτερη παλέτα που σε αρκετές περιπτώσεις με έκανε να χτυπάω το Xbox Record That στο χειριστήριο συνεχόμενα (είναι optimised for Series X|S).\nΈνας από τους νέους μηχανισμούς του Wrath of the Druids είναι ένα σύστημα trade, που ξεκλειδώνει καθώς ανακαλύπτουμε και απελευθερώνουμε συγκεκριμένα σημεία στο χάρτη του νησιού. Για τους “παλιούς”, το AC II είχε ένα περίπου παρόμοιο σύστημα σε ένα από τα expansion του και οφείλω να παραδεχτώ ότι πέρα από το nostalgia value αυτής της προσθήκης, μου άρεσε πολύ που είδα έναν μηχανισμό οικονομίας στο παιχνίδι, αλλά και ένα πιο ορατό σύστημα με το οποίο ο κόσμος του παιχνιδιού αλλάζει λόγω των επιλογών και δραστηριοτήτων μου. Ένα ακόμα σύστημα side quest είναι διαθέσιμο στο παιχνίδι και παρά το ότι αρχικά φάνηκε να αποτελεί σχεδόν υποχρεωτική πορεία, μετά τα εισαγωγικά τρία side quest, κάθεται στην άκρη και δε θα σας ενοχλήσει αν δεν το επισκεφθείτε. Και εδώ, αναμνήσεις από παλαιότερες εκδόσεις του παιχνιδιού με παρόμοιους μηχανισμούς – βελτιωμένους και χωρίς να μπαίνουν στη μέση.\nTo τρέιλερ που ακολουθεί περιέχει τη βασική πλοκή καθώς και πολλές σημαντικές πληροφορίες. Το μόνο που θα προσθέσω είναι ότι οι χαρακτήρες συνεχίζουν να έχουν καλογραμμένες ιστορίες, εξαιρετικές ατάκες ανα διαστήματα και γενικά όλο το Expansion ‘ρέει’ με έναν άνετο ρυθμό, χωρίς να ξεμένει από μικρότερες ιστορίες και μικρο-ανατροπές εδώ και εκεί.\nΤο πρώτο μεγάλο expansion του παιχνιδιού έρχεται αρκετούς μήνες μετά την κυκλοφορία του AC: Valhalla, και για όσους έχουν τερματίσει το παιχνίδι, ή ψάχνουν κάτι ελαφρώς διαφορετικό να συμπληρώσει την εμπειρία τους (και το κασέ), αποτελεί εξαιρετική επιλογή και είναι σίγουρα από τα paid content που θα πρότεινα.\nΟ κόσμος του Valhalla αξίζει ήδη την επένδυση χρόνου, ενέργειας (και συναισθημάτων), και η Ιρλανδία επεκτείνει αυτή την αίσθηση ακόμα περισσότερο, ειδικά δεδομένου του ορατού, άμεσου κόστους που έχουν κάποια γεγονότα στον κόσμο και τους χαρακτήρες.\nΣε αντίθεση με το βασικό στόρυ που απαιτεί κοντά στις εκατό ώρες, εδώ η ιστορία ξεδιπλώνεται άνετα και άμεσα σε 15 ώρες περίπου, και κατά μια έννοια, οι συνέπειες είναι πιο γρήγορα αισθητές. Παράλληλα, οι χαρακτήρες έχουν αρκετό χρόνο να μας δείξουν τί τους παρακινεί και τί ίσως αποτελεί τελικά αρνητικό κίνητρο για τις ενέργειές τους, κάτι που μεταφράζεται σε μερικές ιδιαίτερα ενδιαφέρουσες στιγμές.\nΕπίσης, σε αντίθεση με το βασικό παιχνίδι, (νιώθω ότι) το Wrath σε κάποια φάση με άφησε λίγο μόνο μου να βρω το επόμενο βήμα. Ήξερα ότι υπήρχε κάπου ένας “κακός”, αλλά για περισσότερα έπρεπε να δω και να διαβάσω από τα έμμεσα στοιχεία που μου είχε ξεκλειδώσει/δώσει το παιχνίδι. Για το expansion, για κάποιο λόγο αυτό δούλεψε άψογα, καθώς με έκανε να εμβαθύνω παραπάνω σε κάτι που προηγουμένως ήταν ίσως στον αυτόματο πιλότο (εδώ εξαρτάται και από το επίπεδο δυσκολίας και mode που παίζετε το παιχνίδι).\nΈχει περάσει αρκετός καιρός από την κυκλοφορία του Valhalla, και το Wrath of the Druids έρχεται να προσθέσει κάτι νέο στον κόσμο του παιχνιδιού με έναν ιδιαίτερα έξυπνο τρόπο. Από το ότι μπορούμε να το παίξουμε χωρίς να έχουμε τερματίσει το βασικό παιχνίδι (το προτείνω αν έχετε το Skill Level), μέχρι τον τρόπο που προσαρμόζεται η δυσκολία αν το επισκεφτούμε αργότερα στο ταξίδι μας (πχ εγώ το έπαιξα μετά το βασικό στόρυ), το Wrath, όπως προανέφερα, αξίζει την επένδυση σε χρόνο και διάθεση.\nΜικρά θεματάκια που βρήκα σκόρπια εδώ και εκεί, πιθανότατα θα στρώσουν μέχρι την κυκλοφορία του παιχνιδιού αύριο 13 Μαΐου (είχα την ευκαιρία να το παίξω πριν την κυκλοφορία), αλλά τίποτα που να με δυσκόλεψε.\nΔεδομένου του πόσο μεγάλος είναι ο κόσμος του παιχνιδιού και η ιστορία του, το Wrath of the Druids προσθέτει ένα προσωπικό αγαπημένο class (από άλλους κόσμους, ναι), αλλά το κάνει με τέτοιο τρόπο που (παρά τις όποιες ανατροπές της ιστορίας) με έκανε να θέλω να το ξαναδώ στον κόσμο του AC στο μέλλον. Το παιχνίδι απεικονίζει τους Druids ιδιαίτερα έξυπνα και ταιριάζει στο AC, καθώς ίσως και οι Druids είναι τελικά δύο όψεις του ίδιου νομίσματος…\nΓια τους φίλους του AC: Valhalla, το Wrath of the Druids συνίσταται ανεπιφύλακτα, καθώς ανοίγει ένα παράθυρο σε ένα side-story που πολλοί θα θυμούνται για καιρό. To Expansion είναι διαθέσιμο από αύριο, 13 Μαΐου 2021.


dEASY - Νέα: Internet εξ ουρανού\nΣυντάκτης: Κώστας Αρβανίτης @ 07.05.2020\nΟι παλαιότεροι θυμάστε ίσως το Iridium ένα φιλόδοξο πρόγραμμα για δορυφορική κάλυψη όλου του πλανήτη και την παροχή τηλεφωνικών υπηρεσιών σε κάθε γωνιά της Γης, το οποίο κάηκε σαν πυροτέχνημα αφού δεν κατάφερε ποτέ να κινήσει το ενδιαφέρον του κόσμου.\nΣχεδόν δύο δεκαετίες μετά, μια νέα προσπάθεια βρίσκεται σε εξέλιξη και φαίνεται να έχει μεγαλύτερες πιθανότητες επιτυχίας. Αν τα προηγούμενα βράδια είδες μια συστοιχία από φωτεινά αντικείμενα στον νυχτερινό ουρανό πρόκειται για τους δορυφόρους του δικτύου Starlink της SpaceX που σιγά σιγά ετοιμάζονται να ξεκινήσουν την παροχή πρόσβασης στο διαδίκτυο σε επιχειρήσεις και ιδιώτες.\nΤο δίκτυο αποτελείται αυτή τη στιγμή από 360 δορυφόρους χαμηλής τροχιάς που τους επόμενους τρεις μήνες θα ξεκινήσουν μια δοκιμαστική λειτουργία με μικρό αριθμό χρηστών. Όπως ανέφερε σχετικά ο Elon Musk, οι υπηρεσίες θα είναι διαθέσιμες στα μεγάλα γεωγραφικά πλάτη, δηλαδή για την Ευρώπη θα πρέπει να μιλάμε για την περιοχή από τη Γερμανία και προς τα βόρεια, ενώ για την αμερικανική ήπειρο το σχέδιο περιλαμβάνει ένα τμήμα των ΗΠΑ και τον Καναδά. Αυτή η λειτουργία θα ξεκινήσει μέσα στο καλοκαίρι και προς το τέλος του έτους αναμένεται μια πιο ανοικτού τύπου δοκιμή με προσθήκη επιπλέον χρηστών σε μικρότερα γεωγραφικά πλάτη.\nΤο δίκτυο των δορυφόρων που κάνουν βόλτες στον ουρανό δεν είναι ολοκληρωμένο, καθώς απαιτούνται επιπλέον προσθήκες. Η Starlink θα ήθελε να έχει 42.000 δορυφόρους στο δίκτυο αλλά οι αστρονόμοι φοβούνται πως ένα τόσο πυκνό δίκτυο θα κάνει δυσκολότερη τη δική τους δουλειά.\nΗ επιδημία του κορωνοϊού έχει βεβαίως ανατρέψει τα χρονοδιαγράμματα αλλά η SpaceX καθησυχάζει πως δεν θα υπάρξουν μεγάλες επιπτώσεις.\nΣχεδόν κάθε μέρα κάποιοι από τους δορυφόρους του Starlink περνάνε πάνω από την Ελλάδα αλλά δεν είναι πάντοτε εύκολα ορατοί. Αν θέλεις να δεις πότε θα μπορείς να τους δεις (με την προϋπόθεση πως δεν έχει συννεφιά και δεν βρίσκεσαι κοντά σε περιοχές με έντονη φωτορύπανση) μπορείς να δεις το πρόγραμμα από το https://findstarlink.com/.\nΒεβαίως αυτό δεν απαντά στη βασική ερώτηση, πόσο θα κοστίζει η υπηρεσία. Στις ΗΠΑ γίνεται λόγος για μια μηνιαία συνδρομή της τάξης των 80 δολαρίων τον μήνα, περίπου 60 ευρώ δηλαδή συν ένα εφάπαξ ποσό για την εγκατάσταση του εξοπλισμού.


Αν πάρει κανείς το συντομότερο δρόμο από τον Εξαπλάτανο για τη Θηριόπετρα, σε 4 χλμ. θα συναντήσει το Ριζοχώρι. Το παλιό όνομα του χωριού ήταν Ρούζινο. Μετονομάστηκε Ριζοχώρι το 1926. Βρίσκεται μέσα σε εύφορο κάμπο, σε υψόμετρο 150μ., και ανήκει στο δημοτικό διαμέρισμα της Μηλιάς. Σ’ αυτόν τον κάμπο, που ήταν εξαιρετικά υγρός και ελώδης, επί Τουρκοκρατίας καλλιεργούνταν το ρύζι του τσιφλικιού. Αυτό εξάλλου έδωσε και το όνομα στο χωριό (Ρούζινο=Ριζοχώρι).\nΟι Ριζοχωρίτες είναι στην πλειοψηφία τους Πόντιοι Απεσλήδες (απές = από έσω, από μέσα, από τα βάθη). Οι πρόγονοί τους προέρχονται από ορεινό, ύψους 1800μ. , χωριό του Πόντου και εγκαταστάθηκαν μετά τη Μικρασιατική Καταστροφή στο Ριζοχώρι, το Νεοχώρι, την Κρανιά και τη Λιθαριά Το παλιό τους χωριό και άλλα είκοσι αποτελούσαν την επαρχία Νικοπόλεως και Κολωνίας του νομού Σεβάστειας.\nΟι σημερινοί κάτοικοι του χωριού, εργατικοί και φιλοπρόοδοι, κατάφεραν να κάνουν το χωριό τους από τα πιο ωραία της περιοχής. Ασχολούνται με τη γεωργία και κυρίως με τη δενδροκαλλιέργεια, αλλά και αρκετοί έχουν δραστηριοποιηθεί με επιτυχία στον εμπορικό χώρο. Με την απογραφή του 1991 είναι 527 κάτοικοι.\nΠολύ δραστήριος είναι ο Μορφωτικός Σύλλογος του χωριού, που οργανώνει κάθε χρόνο με επιτυχία εκδηλώσεις καρναβαλιού και εκδηλώσεις στη μνήμη της γενοκτονίας του ποντιακού ελληνισμού.